Сингапур коронавирусни енггани айтилганди. Аммо «иккинчи тўлқин» вазиятни оғирлаштирди\nКоронавирус тарқалишининг дастлабки босқичида Сингапур бутун дунёга вирус тарқалишининг олдини олиш бўйича намуна сифатида кўрсатилганди.\nСингапур вирус ҳали Covid-19 деб аталишидан аввал мамлакатга кириш бўйича чеклов жорий этиб, касалланганларни самарали тарзда жамиятдан ажрата олди. Бу чоралар вирус тарқалишининг олдини олди.\nАммо сўнгги кунларда вирус юқтирганлар сони кескин оша бошлади. Чоршанба куни 142 киши, пайшанба куни 287 киши, жума куни яна 198 киши вирус юқтиргани аниқ бўлди. Шанба куни яна 191 кишига вирусдан зарарланиш ташхиси қўйилди ва жами касалланиш ҳолатлари сони 2,299тага етди, қурбонлар сони 8 нафар.\nКасаллик айниқса ётоқхоналарни тўлдириб турган муҳожирлар орасида кўпаймоқда. Сингапур бир қарашда касалликни карантинсиз енгаётгандек кўринганди, аммо ҳозир вазият карантин жорий этишни талаб қила бошлади.\nМактаблар ёпилди, фақат ўта зарур маҳсулот ишлаб чиқарадиган корхоналар ишламоқда, одамлар уйдан чиқмаслик бўйича тилхат ёзиб беришган. Ривожланган давлатлар қаторидаги Сингапур пандемиянинг бошланишида ҳаммага ўрнак бўлганди, энди эса камбағал давлатлар учун ҳам дарс бўладиган тажрибага асос бўлди.\nНега ҳаммаси яхши эди?\nСингапурга келувчиларнинг барчаси икки ҳафталик карантинга юбориларди / Getty Images\nСингапурда илк касаллик ҳолати январдаёқ аниқланди. Бу 23 январь куни Уҳандан келган сайёҳ бўлган. Айнан ўша куни Уҳан карантинга ёпилганди. Касаллик Covid-19 деб ном олган вақтда сингапурликлар орасида ҳам тарқалишга улгурганди.\nАммо ҳукуматда аниқ режа бор эди. Аэропортлардаги текширувдан ташқари инфекция юқтиргани гумонланган ҳар бир киши тест топширди. Касалланганлар билан алоқада бўлганлар тўлиқ назоратга олинди. Мамлакатга кириб келган ҳар бир фуқаро икки ҳафталик мажбурий карантинга юборилди.\nЖаҳон соғлиқни сақлаш ташкилоти Сингапурнинг ҳаракатларини намуна сифатида кўрсатди. Амалга оширилган ишлар чиндан фойда бериб Сингапур касаллик тарқалиши устидан назорат ўрната олди. Шу боис мамлакатда карантин ёки кескин чекловлар жорий қилинмади.\nАммо хурсанд бўлишга ҳали эрта эди. Бу фикрни айтганлар сингапурликлар орасида ҳам топиларди. Сингапур миллий университети профессори Дэйл Фишер нега мамлакат қолганлардан кўра вирусга қарши яхши курашаётгани ҳақида саволга жавоб берар экан шундай деганди: «Ҳозирча ҳаммаси яхши. Бу касалликни жиловлаш жуда қийин».\nАҳвол қачон ёмонлашди?\nВазият март ойининг ўрталаридан бошлаб ёмонлашди. Ўшанда бутун дунё вазият жиддийлигини тушунган ва фуқароларини уйга қайтишга чорлай бошлаганди. Ўшанда минглаб одамлар Сингапурга кириб келди. Улар орасида касалликка қарши чоралар кўрилмаган давлатлар ҳам бор эди. 500 киши ўзи ҳам билмай мамлакатга вирус олиб кирди.\nЎшанда ҳам барча келганларга икки ҳафта давомида уй карантинида бўлиш буюрилди, лекин уларнинг оила аъзоларига кўчага чиқиш тақиқланмади. Фақат касаллик аломатлари бўлганларгина уйдан чиқмаслиги керак эди. Ахир ҳамма ҳам вирус юқтирганда иситмаламайди, организми кучли бўлгани боис ҳеч нарсани сезмай юраверади, лекин уни бошқаларга юқтиради.\nВирус юқтирганлар сони шундоғам ошиб бораётганди, аммо айнан март ойи охирига келиб касалланганлар кескин кўпайишни бошлади. Бунинг устига асосан карантиндагилардан аниқланаётган вирус энди карантинда бўлмаган одамлар орасида ҳам чиқа бошлади. Бу эса касаллик энди жиловдан чиқди дегани эди.\nСингапурнинг энг катта хатоси четдан келганлар билан мулоқотни чекламаганида бўлди. Чунки касаллик ҳеч қандай аломат бўлмаган одамдан ҳам бошқаларга юқиши исботланди. Бундан ташқари, касалликдан тузалган ҳамманинг ҳам танасида коронавирусга қарши иммунитет шакллангани аниқ эмас.\nХатолардан ўрнак олинди\nЮқоридаги ҳолатдан хулоса чиқарган Сингапур ҳукумати энди четдан келаётган барчани ёппасига карантинга олмоқда. Улар орасида касалланганлар сони ҳам кўпайиб кетмаяпти.\nШу ҳафтада мамлакатда махсус чекловларни киритиш имконини берадиган қонун қабул қилинди. Қонунда карантин деган сўз бўлмаса-да, у чекловларни назорат қилишни ўз ичига оларди. Унга кўра, уйдан чиқишга фақат жуда зарур ҳолатларда ва спорт билан шуғулланиш учун рухсат берила бошланди. Қоидани бузганлар 7 минг доллар миқдорида жарима ёки ярим йилгача қамоқ билан жазоланмоқда.\nБу чоралар самара бергани айтилмоқда. Шунингдек, кейинчалик касаллик юқтирганлар сони ортиб бориши янги чораларнинг самарасизлигидан дарак бермайди, аксинча шу чоралар жорий этилишидан олдинги етти куннинг оқибати бўлди. Сўнгги вақтларда муҳожирлар орасида касаллик юқтирганлар кўпайиб кетди.\nСингапур бой давлат бўлгани учун у ердаги «қора ишлар»ни камбағалроқ давлатлардан келган ишчилар бажаради. Мамлакат бу муҳожирлардан воз кечолмайди, чунки уларсиз иқтисодиёт оғир аҳволда қолади. Ишчилар орасида вирус кўпаяётганининг сабаби шуки, уларнинг ишида оралиқ масофани сақлаш қийин. Бундан ташқари, ишчилар қонунга кўра ётоқхоналарда яшаши керак. У ерда эса битта хонада 12 нафаргача одам истиқомат қилади. Табиийки, ҳаммом, ошхона, ҳожатхона ҳамма учун битта бўлади.\nМеҳнат муҳожирлари Сингапур иқтисодиёти учун муҳим / Getty Images\nБу муҳожирлар ётоқхоналари инфекция уяси бўлиши олдиндан айтилганди, шундай бўлди ҳам. Ётоқхоналардан бирида 500 кишида вирус аниқланди. Яна бир ётоқхонада бутун мамлакатдаги инфекцияга чалинганларнинг 15 фоизи бўлиб турибди. Чунки муҳожирлар касаллик юқтириб ҳам ишлайверишган.\nСингапурдаги ётоқхоналарда содир бўлган воқеалар вирусга қарши курашда унчалик кўп пул сарфлай олмайдиган давлатлар учун бепул дарс бўлди. Тиббиёти кучли ва гигиена жиҳатидан намунали бўлган Сингапур каби бой давлатда вирус асосан қандай йўл билан юқиши кўриниб қолди. Айниқса, Осиё ва Африканинг одамлари ётоқхонага ўхшайдиган уйларда истиқомат қиладиган давлатлари айниқса Сингапурдаги вирус тарқалиши маршрутини ўрганиши керак.\nВирус Сингапур каби намунали ва бой давлатнинг нозик жиҳатини кўрсатиб берди. Ҳа, бу муҳожирлар эди. Шу боис мигрантлари кўп давлатлар айниқса эҳтиёт бўлиши керак. Балки Синапурдаги воқеаларни кўргандан кейин Дональд Трамп давлатларга ўз фуқароларини АҚШдан олиб кетишни сўрагандир.\nСингапурдаги ётоқхоналарда барча халқаро талаблар бажарилган, одамлар учун ажратилган жойлар ҳам норма бўйича. Аммо фақат талаблар билан иш битмаслиги, одамларнинг тўпланиши ҳар қанақасига хавфли экани кўринди. Сингапурнинг санитар жиҳатдан муаммо бўлмаган ётоқхоналаридаки вирус тарқалиб кетди, Африканинг одамлари санитария деган сўздан йироқ шароитда яшайдиган давлатларида аҳвол қандай бўлади? Сингапурнинг пули кўп, касалланган муҳожирларга ёрдам бериши мумкин, лекин бу ҳолат камбағал давлатларда содир бўлсачи?\nСингапурда 24 минг муҳожир ётоқхоналарида карантинда бўлиб турибди. Улар ишламасалар ҳам маошларини олишда давом этишмоқда ва озиқ-овқат билан таъминланган. Ҳукумат улар учун ҳамма керакли ишларни қилмоқда. Ҳатто ётоқхонада зерикмасликлари учун жойлар бўшаса, армия лагерларидаги карантин муассасаларига олиб боришяпти.\nВирусни жиловлаб бўлмаслиги Сингапур мисолида кўринди\nСингапур вирусга қарши ҳаракатларни кеч бошлади дейишмоқда, аммо бундай эмас. Сингапур кўп давлатлардан тезроқ ҳаракатни бошлаганди. Юқорида фикрларини келтирганимиз профессор Фишер вирусга қарши кураш учун асосий уч омилни санади.\nБиринчидан, вирус тарқалишининг олдини олиш керак. Бу учун эса одамлар уйда қолиши шарт. Иккинчидан, тиббиёт кучли бўлиши лозим. Касалхонада жойларни бўшатиш, шифокорларга дам олиш учун шароит яратиш жуда муҳим. Учинчидан, ҳамма бирламчи шароитларни яратиш, карантин жойларини тайёрлаш, касалланганлар билан контактларни назорат қилиш.\nҚайсидир маънода, Сингапурнинг омади келди. Чунки АҚШ ва Британия каби бу давлатда тиббиёт катта босим остида қолмади. Шунингдек, одамларни қўрқитадиган шов-шувлар тарқалмади. Чунки мамлакатда битта ҳукмрон партия мавжуд ва ОАВ унга қарши чиқмайди. Профессор Фишернинг хавотирига кўра, ОАВда «ҳаммаси жойида экани» ҳақида хабарлар тарқайди ва оқибатда одамлар ҳаммаси ўзларига боғлиқ эканини тушунмай, касаллик яна тарқаб кетиши мумкин. Одамлар давлат ҳаммасини қиляпти, деб юраверишади.\nЮқоридаги қонун кучга киргач, 10 мингдан ортиқ сингапурликлар огоҳлантирилди. Масалан, савдо марказларидаги фудкортларда овқатларни олиб кетиш ўрнига еб ўтирганлар қоидабузар сифатида рўйхатга олинди.\nСингапур мисолида шундай нарсани кўрдикки, мамлакатлар коронавирус тарқалишининг иккинчи, учинчи ва ҳатто тўртинчи тўлқинига тайёр туришлари керак. Дунё Сингапурдаги ётоқхоналарда содир бўлган воқеаларни айниқса диққат билан кузатиши шарт...


Иш излаганга имконият… – Сурхон тонги\nБош саҳифа / Иқтисодиёт / Иш излаганга имконият…\nАвгуст 1, 2018\tИқтисодиёт Изоҳ қолдириш 677 Кўрилди\nМеҳнат ярмаркаси. Яқин-яқингача бу атамани эшитишимиз биланоқ, энсамиз қотарди. Чунки уларнинг айримлари кўз бўямачилик учун ташкил этилишию, ишга кирганлар сонининг бўрттириб кўрсатилишидан анча безиб, ҳафсаламиз пир бўларди.\nБугун ҳам бундай ярмаркалар ўтказилмоқда. Аммо бугунгиси кечагиларидан фарқли. Сабаби, фуқаролар унда иштирок этиб, нафақат муқим иш жойига, балки тадбиркорлик фаолиятини йўлга қўйиш учун имтиёзли кредит олиш, чет элда ишлаш имкониятини ҳам қўлга киритишмоқда.\nТермиз шаҳрида вилоят ҳокимлиги, прокуратура, бандлик бош бошқармаси ҳамда Ўзбекис- тон ёшлар иттифоқи вилоят Кенгаши ҳамкорлигида ташкил этилган ёшлар бандлигини таъминлаш бўйича ихтисослаштирилган меҳнат ярмаркасида туманлардан ташриф буюрган 1056 нафар киши ишли бўлди. Уларнинг 594 нафари 30 ёшгача, 462 нафарини эса 30 ёшдан юқори бўлган фуқаролар ташкил этади.\n— Давлатимиз раҳбарининг жорий йил 27 июндаги “Ёшлар — келажагимиз” Давлат дастури тўғрисида”ги фармони ижроси юзасидан ташкил этилган ушбу ярмаркада 1900 га яқин ташкилот, корхона ва муассасалар олти мингга яқин бўш иш ўрни билан иштирок этди, — дейди вилоят ҳокимининг биринчи ўринбосари Тўра Боболов. — Бу ерда турли йўналишда бўш иш ўринлари ёшларга таклиф қилиниб, керак бўлса, тадбиркорлик билан шуғулланиш истагини билдирганларга кредитлар ажратилиб, ўз иш фаолиятини бошлаб олишлари учун йўналиш, ҳуқуқий маслаҳатлар ҳам берилди. Бугун ишлайман, деганга имтиёз кўп. Биргина мисол, вилоят бандлик бош бош- қармаси жамоатчилик асосидаги иш учун 63 миллиард сўм ажратилган, шундан ўтган етти ой ичида бу маблағнинг 20 миллиардини ишлатдик, холос. Бундан кўринадики, маҳаллалардаги жамоат ишларида ишлаганларга иш ҳақи тўлашга имкониятимиз етарли. Шу боис, ушбу йўналишда ёшларимиз фаоллик кўрсатиб, ҳам жамиятга, ҳам оилавий бюджетига фойда келтириши мумкин. Бундан ташқари, ёш фермерларни қўллаб-қувватлаш мақсадида Ўзбекистон Фермерлари кенгаши томонидан 18 миллиард, Ўзбекистон ёшлар иттифоқи томонидан эса вилоятимиз ёшлари учун 59 миллиард сўм пул ажратилган. Улар ёшларимизнинг тадбиркор, ишбилармон бўлишлари учун сарф қилинади. Демак, қулай имкониятдан фойдаланиш, ташаббус кўрсатиш керак, холос. Биз эса ёшларга зарур барча кўмакни беришга тайёрмиз.\nБугунги кунда нафақат касб-ҳунар коллежини тамомлаган, балки олий маълумотга эга кўплаб ёшларимиз иш излаб сарсон бўлишаётгани рост. Меҳнат ярмаркаси эса бундайларга яна бир қулай имконият яратди. Фақат ким бўлишидан қатъий назар ўз касбини пухта эгаллаган бўлса бас.\n— Бу йил Термиз давлат университети физика-математика факультетининг амалий математика ва информатика йўналишини тамомладим, — дейди Термиз шаҳридаги “Шодлик” маҳалласида яшовчи Жасур Ғуломов. — Ўқитувчи бўлишни орзу қилардим. Бугун эса ушбу ярмарка баҳонасида 3-умумтаълим мактабига информатика ўқитувчиси бўлиб ишга кирдим. Албатта, мактаб маъмурияти мени суҳбатдан ўтказишди, билимимни синаб кўришди. Уларнинг барча саволларига жавоб бергач, ҳужжатларимни қабул қилишди. Бундан жуда хурсандман.\n— 2016 йилда Шўрчи тиббиёт коллежини тамомлаганман, — дейди қумқўрғонлик Шоҳруҳ Наж- миддинов. — Бу ерга иш излаб келгандим, ниятимга етдим. Мени Қумқўрғон туман тиббиёт бирлашмаси ички дорихона бўлимига фармацевт лавозимига ишга қабул қилишди. Шу ернинг ўзида ҳужжатларимни расмийлаштириш учун тақдим этдим.\nКўргазмада тиббиёт, халқ таълими, қурилиш, тадбиркорлик, тикувчилик каби турли йўналишларда бўш иш ўринлари тақдим этилди. Албатта, унда белгиланган синовлардан ўтиб, ишга кириш учун йўлланмага эга бўлганларнинг “ҳақиқат йўқ, фақат таниш-билишлари борларнигина ишга олишаркан” деган қарашлари ўзгарди. Муҳими, энди одамларда меҳнат ярмаркаси ўз номига муносиб равишда ташкил этилаётганлигига ишонч пайдо бўла бошлади.\nОлдинги Ҳар ким устоз бўла олмайди\nКейинги “Шароит яратилса, олимпиада чемпионлари тайёрлайман”,


Тожикистонда таниқли қўшиқчи қамалди\n26 октябр 2021, Тошкент вақти: 00:51\nТожикистонлик хонанда Фарзонаи Хуршед маҳкама жараёнида ўзига қўйилган айбловларни асоссиз эканини айтди.\nТожикистонлик эстрада юлдузи Фарзонаи Хуршед келгуси икки йиллик умрини панжара ортида ўтказадиган бўлди. У товламачиликда айбланмиш қаллиғини ҳибсдан қочиришга уринганликда айбланди.\n21 ёшли хонанда Фарзонаи Хуршед устидан суд ҳукми 23 феврал ўқиб эшиттирилди.\nФарзона билан бирга унинг товламачиликда айбланган қаллиғи Фаррух Рўзиев, шунингдек, икки милиционер турли муддатларга озодликдан маҳрум этилди.\n- Суд ҳукмига биноан Фаррух Рўзиев мол-мулк мусодара этилиши билан бирга ўн йилга озодликдан маҳрум этилди. Фарзонаи Хуршедга эса икки йиллик қамоқ жазоси тайинланди, деди суд ҳукмини ўқиб эшиттирган Сино туман судяси Сулаймон Қосимов.\nАйтиб ўтиш лозимки, шу йил 5 январида тожикистонлик тадбиркор Фаррух Рўзиев устидан маҳкама жараёни бошланган эди. Енгил машина савдоси билан шуғулланган Фаррух Рўзиев товламачиликда айбланаётганди.\nДастлабки тергов материалларига кўра, у ўзи ишончига кирган фуқаролардан катта миқдорда пул ўзлаштирган.\nМаълум бўлишича, маҳкама жараёнидаги танаффуслар чоғида Фарзона икки милиционер кўмагида қаллиғи билан бир неча маротаба учрашган. Ниҳоят суд ҳукми ўқилишидан бир неча кун аввал, аниқроғи 11 январ куни Фаррух Рўзиев суд биноси ортида машинада ўтирган Фарзона ёнига кишансиз чиқиб, озод этилганини айтган.\nФаррухни кишансиз кўрган Фарзона унинг гапларига ишонган.\nШундан сўнг машинани бошқарган Фаррух Рўзиев Душанбе шаҳри ташқарисидаги Варзоб маҳалласига йўл олиб, ўша ерда қоронғу тушишини кутган. Кечга яқин улар шаҳарга қайтгач, Фаррух машина давлат рақамларини алмаштиргандан сўнг Фарзона қаллиғининг ҳибсдан қочганини англаб етган.\nСуд жараёнида Фарзонаи Хуршед ўзига қўйилган айбларга иқрор бўлмаган. Гарчи судланувчилар ҳам Фарзонанинг фойдасига кўрсатма берган бўлсалар-да, судя судга тақдим этилган ҳужжатлар таҳлили асосида Фарзонага қўйилган айблар тўла тасдиғини топганини маълум қилди.\nБироқ Фарзонаи Хуршеднинг адвокати Лутфия Сафаралиева суд ҳукми билан рози эмас.\n- Суд жараёни чоғида менинг ҳимоямда бўлган Фарзонаи Хуршедга қўйилган айблар тўла ўз тасдиғини топмади. Биз бу ҳукм устидан Олий судга мурожаат қиламиз, деди қўшиқчининг адвокати.\nҚайд этиш лозимки, суд ҳукми билан икки йилга озодликдан маҳрум этилган қўшиқчи Фарзонаи Хуршед Тожикистонда таниқли санъаткор Сурайё Қосимованинг қизи ва таниқли эстрада юлдузи Шабнами Сурайёнинг синглисидир.\nТожикистонда танилган оила фарзанди устидан суд ҳукми тожик жамиятида катта шов-шувларга сабаб бўлди.\nКўпчилик тожикистонликлар Сино туман суди чиқарган ҳукм ортидан “бугун Тожикистон судлари адолатли ва мустақил эканини исботлади” десалар, бошқалар эса эстрада хонандалари ўртасидаги рақобат “ўз ишини қилган”ини таъкидламоқдалар.\nЎтган йили Америка ва Москвада концерт берган Фарзонаи Хуршеднинг ўзга юрт саҳналаридаги хатти-ҳаракатлари аксарият тожикистонликлар томонидан “тожик халқи шаънига доғ” ўлароқ баҳоланганди.


Самарқандда 40 ёшли киши поезд йўлида...\n03.01.2020 23:33 0 3753\n2020 йил 2 январь куни соат 12:45 ларда Пастдарғом тумани ҳудудида ҳаракатланиб бораётган 49 ёшли машинист М.А. бошқарувидаги 0113-сонли йўловчи поезди темир йўлни белгиланмаган жойидан кесиб ўтмоқчи бўлган пиёда 40 ёшли Х.Ю.ни уриб юбориши натижасида у ҳодиса жойида вафот этган.\nИИВ ҳузуридаги Тергов департаменти хабар беришича, мазкур ҳолат юзасидан терговга қадар текширув ҳаракатлари олиб борилмоқда ва ҳодиса сабаблари ўрганилмоқда.\n«Ҳурматли фуқаролар! Сиздан темир йўл яқинида ҳаракатланаётганингизда ёки йўлни кесиб ўтаётганингизда белгиланган йўл ҳаракати қоидаларига риоя қилишингизни сўраймиз», дейилади хабарда.\nСамарқанд поезд темирйўл


Доно қул | Azon.uz - Ахборот-таҳлилий портал\n1494 17:00 05.07.2019\nБир подшоҳ ўзининг вазирига деди: “Эй вазир! Сенга учта савол бераман, агар бир ой ичида мана шу саволларнинг жавобини топа олмасанг, ўрнингни бўшатиб қўй”.\nМансабни яхши кўрган, дунёсига муҳаббатли бўлган вазир бундан қаттиқ қўрқди ва барча уламоларни чақиририб, қуйидаги учта саволни берди:\n– Аллоҳ таоло нима кияди?\n– Аллоҳ таоло нима ейди?\n– Аллоҳ таоло нима ишлар билан машғул бўлиб туради?\nУламолар анчагина сукутдан сўнг шундай дейишди: “Вазир жаноблари, Аллоҳ таолонинг ейдиган таоми ҳақида бирор нарса келмаган китобларда, у ҳеч нарса емайди. Аллоҳнинг либосларининг ҳам кайфияти йўқ. Аллоҳнинг ишларини ҳам Аллоҳ таолонинг ўзи билади, бандалар бу нарсаларни билишдан ожиз”.\nВақт ўтиб бормоқда, аслида вақт эмас, вазирлик курсиси қўлдан кетмоқда эди. Подшоҳ ҳар кўрганида вазирга саволларни эслатиб турар, унинг кўнглини янада чўктирарди.\nВақт тугаб, вазир саройга келди. Кираверишдаги қорачадан келган хизматкор унинг хафалигини кўриб деди: “Вазирим, анчадан бери сизни ташвишли кўраман, бирор ҳожатингиз бўлса, менга айтинг, балки ёрдамим тегар”.\nШунда вазир кибр билан жавоб қайтарди: “Бир қора қулдан нима ҳам кутиш мумкин? Бундай нарсаларга сенинг ақлинг етмайди”. Хизматкор ҳоли-жонига қўймагандан кейин эса ўша саволларни такрорлади. Шунда хизматкор деди: “Эҳ олиймақом вазир, шуни ҳам билмайсизми? Аллоҳ таолонинг нима кийишини айтадиган бўлсам, Аллоҳ сатторал уйубдур, бандаларнинг айбларини кияди. Аллоҳнинг ейдиган таомига келсак, у бандаларининг ғамини ейди. Истасангиз, жавобнинг охиргисини подшоҳнинг олдида айтсам”.\nИккови подшоҳнинг ҳузурига кирди. Вазир хурсанд эди, чунки мансаб, курси жойида қолади-да. “Шоҳим, саволларнинг жавобини топдим”, – деди у. Подшоҳ сўради: “Ўзинг топдингми?” Вазир: “Ҳа, мана бу қулнинг кўмаги билан”. Шундан сўнг жавобларни айтди. “Учинчи саволнинг жавоби-чи?” – деди подшоҳ. Вазир: “Уни қулдан эшитамиз”.\nҚул эса кийимини вазирнинг кийими билан алмаштириш, жавобни шундан кейин айтишга подшоҳдан ижозат сўради. Подшоҳ розилик билдирди. Либосларини алмаштиришди ва қул вазирнинг курсисига ўтирди: “Шоҳим, Аллоҳ таоло бир қулини хизматкорликдан вазирликка кўтарди, бир вазирни қулликка туширди”.\nБу закийликдан подшоҳ хурсанд бўлди ва қулдан вазирликда қолиб, давлатининг рижои учун хизмат қилишини истади. Вазирни эса ўз вазифасидан озод этди.\nАллоҳ биз бандаларининг айбини сатр қилар, ғамимизни ер ва бизларни яхшиликлар устида қоим қилар экан, биз банда бўлиб бандалик қилмоқдамизми?..\nМақолалар Ҳикоя қул


124 км.лик “Қарши-Китоб” темир йўл линиясини модернизация қилиш ва электрлаштириш лойиҳаси тўлиқ ниҳоясига етказилди - Халқ сўзи\n124 км.лик “Қарши-Китоб” темир йўл линиясини модернизация қилиш ва электрлаштириш лойиҳаси тўлиқ ниҳоясига етказилди\n15:46 25 Август 2018 Жамият\n“Ўзбекистон темир йўллари” акциядорлик жамияти мутахассислари умумий узунлиги қарийб 124 километрдан иборат бўлган “Қарши-Китоб” темир йўл линияси лойиҳани қисқа фурсатда сифатли қилиб амалга оширди. Бу ҳақда "Халқ сўзи" мухбири Саид Раҳмонов хабар бермоқда.\nУшбу йўналишда вокзаллар янгидан қурилиб, станциялар реконструкция қилинди. Шунингдек, 2 та кўприк, 20 га яқин сунъий иншоотлар бунёд этилди. Қурилиш ишларига 100 га яқин замонавий техникалар, 300 нафардан зиёд тажрибали мутахассислар жалб қилинди. Эътиборли жиҳати шундаки, соҳа энергетиклари томонидан лойиҳа доирасида режалаштирилган 94 км. масофага темир бетон устунлари ўрнатиш, уларга консоллар илиш, контакт симлари тортиш каби барча ишлар тўлиқ якунланди. Бундан ташқари, ўтган вақт мобайнида 1 та ним тортиш станцияси ҳам қуриб ишга туширилди.\nЖамиятдан хабар қилишларича, бугун “Қарши-Китоб” ўналишида илк бор электровоз ҳамда “Афросиёб“ замонавий электропоездини ҳаракатлантириб, техник синовлар бошлаб юборилди.


Ўзбекистон ҳукумати кам ҳосил етиштиришни ҳиёнат деб баҳолайди - Фарғона.Ру ахборот агентлиги\n18:14 msk, 22 Май 2019\nЎзбекистон ҳукумати кам ҳосил етиштиришни ҳиёнат деб баҳолайди\n28.11.2018 14:45 msk\nЎзбекистонда бошоқли дон йиғими. Nuz.uz сайти фотоси\nЎзбекистонда буғдойдан гектарига 40 центнердан кам ҳосил етиштириш “ерга нисбатан ҳиёнат” деб баҳоланади ва бундай ерлар фермерлардан тортиб олинишига асос бўлади. Вазирлар Маҳкамасининг 27 ноябрда қабул қилган “Бошоқли дон етиштиришни янада рағбатлантириш бўйича қўшимча чора-тадбирлар тўғрисида” даги қарорида мана шундай мазмундаги сўзлар юритилади.\n2019 йил ҳосилидан бошлаб қишлоқ хўжалиги корхоналари томонидан суғориладиган майдонларда етиштирилган бошоқли дон ҳосилдорлигига қараб, давлат хариди учун етказиб берилган дон харид нархига 25 фоизгача устама ёки чегирма қўланилади. Бунда, бошоқли дон ҳосилдорлиги ҳар гектаридан 41 центнердан 50 центнергача бўлганда 10 фоиз, 51 центнердан 60 центнергача бўлганида 20 фоиз, 61 центнердан юқори бўлганида 25 фоиз харид нархига устама, ёки аксинча, 30 центнер ва ундан кам бўлганида 25 фоиз, 31 центнердан 40 центнергача бўлганида 15 фоиз харид нархига чегирма билан давлад хариди учун қабул қилинган доннинг умумий ҳажми ҳисоб-китоб қилинади.\nРағбатлантиришнинг янги усули - фермер хўжаликларини молиялаштириш билан боғлиқ янги тартибларнинг жорий этилишидир. Ҳозирда давлат хариди учун дон топширишда фермерларга топшириладиган ҳосилнинг 60 фоизигача кредит берилади. Имтиёзли кредит давлат хариди учун етказиб бериладиган бошоқли дон қийматининг 100 фоизигача (тайёрлов корхонаси томонидан бўнак тариқасида етказиб берилган уруғлик қийматини инобатга олган ҳолда) йиллик 5 фоиз миқдорда (шундан, банк маржаси – 1,5 фоиз) берилади. Ҳозирда у 3 фоизни ташкил этади.\nҲосилдорчиликни кўпайтириш мақсадида ҳукумат 2019 йилга кафолатланган дон нархини бир тоннасига 1,2 млн сўм ($144) қилиб белгилаган ва бу жорий йилга қараганда 60 фоизга кўпдир.\nЎзбекистонда ҳукумат тез-тез маъмурий чоралар билан фермерларнинг иш унумдорлигини оширмоқчи бўлади. Яқинда маҳаллий ҳокимят вакиллари фермерларни силқидилдан ишлашга қасамёд қилишга мажбур қилган. Фермерлар президентга, халққа садоқат билан хизмат қилиб, гектаридан 60-70 центнердан ҳосил етиштиришга қасамёд қилдилар. Айрим фермерлар қасамёд қилмаган тақдирда ер тортиб олиниши таҳдидига учраганини айтиб берганлар. Журналистларнинг аниқлашича, коллектив касамёдлар қабул қилиниши фермер, деҳкон хўжалиги Кенгашидан чиққан ташаббус бўлиб, у Вазирлар Маҳкамаси мажлисида муҳокама қилинган.\nДавлат статистика қўмитасининг маълумотларига кўра, 2018 йил январь-сентябрь ойларида Ўзбекистонда 6,1 млн тонна дон етиштирилган ва кўрсатгич ўтган йилга қараганда 10 фоизга камдир. 2017 йилнинг тўққиз ойида 7,3 млн тонна бошоқли дон етиштирилганди.


“CA-news” агентлиги ўзбек тилида саҳифа очди\nТаҳририяти Қирғизистонда жйолашган “CA-news” агентлиги ўзбек тилидаги саҳифасини очди. Шу пайтгача рус ва инглиз тилларида чиққан Интернет агентлиги учинчи тил сифатида ўзбек тилини танлади. Агентлик бош муҳаррири Алина Сагинбаеванинг Озодликка айтишича, бундан мақсад Қирғизистон жанубида яшовчи этник ўзбекларга мустақил ахборот етказиш ва Марказий Осиёдан энг йирик ҳисобланган ўзбек тилидаги аудитория ҳисобидан ўз муштарийлари сонини оширишдир.\n“Ассалому алайкум, муҳтарам ўзбекзабон биродарлар!\nСизлар билан она тилимизда сўзлашиб, юз кўришиб турганлигимиздан ғоят хурсандмиз”, дейилади “CA-news” агентлигининг ўзбек тилидаги саҳифаси бош сўзида.\n“CA-news” бош муҳаррири Алина Сагинбаева Озодлик билан суҳбатда шу пайтгача рус ва инглиз тилларида чиққан нашр учун учинчи тил сифатида ўзбек тили танланганини бундай изоҳлади:\n- 2010 йилда Қирғизистон жанубида нохуш воқеалар рўй берганидан хабарингиз бор ва у ердаги ўзбеклар ўзларини бироз камситилгандек ҳис қилмоқда. Шунинг учун яхши ният рамзи ўлароқ, халқларимизни ўзаро бирлаштириш мақсадида ахборот агентлиги ўзбек тилида саҳифа очишга қарор қилди, дейди журналист.\nБундан ташқари, дея давом этади Сагинбаева, Марказий Осиёда ўзбек тилида сўзлашувчилар аудиторияси энг йирик ҳисоблангани Интернет нашри муштарийлари сонини оширишга ҳам хизмат қилади.\n- Марказий Осиёнинг Интернет аудиторияси асосан минтақанинг икки мамлакати – Ўзбекистон ва Қозоғистонда жойлашган. Шунинг учун ўзбек муштарийлари ҳисобидан аудиториямизни кенгайтириш мақсадида ва юқорида тилга олганим сабаб туфайли ўзбек тилида ҳам ишлашга қарор қилдик, дейди “CA-news” агентлиги бош муҳаррири.\nУнинг айтишича, мазкур лойиҳанинг асосий ҳомийси Қирғизистондаги АКИ пресс ахборот агентлигидир ва “CA-news” ўзбек саҳифаси устида иш олиб борадиган етти журналистдан ташқари Ўзбекистон ичкарисида ҳам мухбирлари бўлади.\nЎзбекистонда Интернет фойдаланувчилари сони, расмий маълумотларга кўра, 9 миллиондан ошган. Шунга қарамасдан Ўзбекистон Интернетни цензура қиладиган ва мустақил нашрлар сайтларини блок қилувчи давлатлар қаторига киради.\nАлина Сагинбаеванинг айтишича, шу пайтгача “CA-news” сайти ҳам Ўзбекистонда бир неча марта тўсиб қўйилган, лекин бу бошқа сайтларга бўлгани каби кескин тус олмаган.\n- Марказий Осиё янгиликлар хизмати (“CA-news”) сайти бир неча марта Ўзбекистонда блок қилинган эди. Лекин бу тўсиқ тез орада олиб ташланган. Ўзбекистонда ҳам мухбирларимиз бор ва улар юборган баъзи мақолалар балки ўзбек расмийларига ёқмаган бўлиши мумкин. Лекин тўсиқ бутун сайтимизга эмас алоҳида бўлимлар ёки мақолаларга қўйилган. Энди, биз Ўзбекистон ҳукуматини танқид қилишни асосий мақсад қилиб қўймаймиз ва бу борада катта муаммоларга дуч келмаймиз деган умиддамиз. Албатта, лозим бўлганда бундай танқид бўлмайди демоқчи эмасман, дейди “CA-news” агентлиги бош муҳаррири Алина Сагинбаева.\nУнинг айитшича, “CA-news” ўзбек саҳифаси ўз мухбирлари тайёрлаган материаллардан ташқари, турли агентликлар, жумладан Озодлик, АКИ пресс каби сайтларда эълон қилинадиган хабарларни ҳам бериб боради.


06 май 2021, Тошкент вақти: 17:46\nЎзбекистон чегарачиларига қўшни Қирғизистон ва Тожикистон билан ëпилган чегаралардан ўтишга уринган исталган шахсга қарши ўт очиш ваколати берилган.\nЎзбекистондан келаëтган турли расмий ва норасмий хабарлар мағзини чақаëтган мустақил кузатувчилар¸ булар ортида битта мақсад - мамлакат фуқароларини ҳамма томондан изоляцияга ташлаш мақсади ëтганини таъкидламоқдалар.\nЎтган ҳафта Ўзбекистон Президенти Ислом Каримов “Жисмоний шахслар томонидан истеъмол молларининг мамлакатга олиб кирилишини тартибга солиш” тўғрисидаги қарорни имзолади.\nБир қарашда тингловчимиз бу хабарнинг қандай фавқулодда аҳамияти бор экан, деб ўйлаши мумкин.\nЛекин, кузатувчилар бу янгиликнинг аксарият ўзбекистонликлар, айниқса, қўшни давлатлар билан чегара ҳудудларида яшовчи оддий одамлар турмушига бевосита алоқаси борлиги, қолганларнинг ҳаётига билвосита таъсир қилишини айтаётгани боис, уни бугунги дастуримизга мавзу қилиб олдик.\nБиринчидан, мазкур ҳужжатга кўра, бундан кейин оддий ўзбекистонликлар қўшни давлатлар, масалан, Қирғизистоннинг Қорасув бозори ёки Қозоғистоннинг Олмaота бозоридан, борингки, “Черняевка”дан у-бу нарса олиб қайтадиган бўлса, божхонадан ўтаётиб, мол нархининг 10 АҚШ долларидан ортиғига давлатга бож тўлаб қўйиши лозим бўлади.\nЎзбекистон вилоятларидан биридаги Давлат божхона бошқармаси ходими президент янги қарорининг айни шунга асос бўлажагини таъкидлади:\n- Унда 1000 долларгача олиб келаверасиз, деди Давлат божхона қўмитаси ходими.\nБир йил аввал бож солинадиган истеъмол моллари нархи 50 АҚШ доллари бўлган бўлса¸ 2008 йилнинг июл ойидан бу нарх 25 долларга туширилган.\nАввалги қарорларда бўлгани каби янгисида ҳам гап фақат қўшни мамлакатлардан олиб келинадиган товар ҳақида кетаяпти. Узоқ хориж, айтайлик Россия ё Европадан совға-салом олиб келмоқчи бўлсангиз, божхона ходимига кўра, 1000 АҚШ долларигача бўлган мол учун бож йиғилмайди.\nХўш, қўшни мамлакатлардан келадиган маҳсулотларнинг узоқ хориждан олиб келинадиганларидан нима фарқи бор?\nПрезидент қарорида айтилишича ва божхона ходимидан эшитганимиздек, янги қарордан мақсад, Ўзбекистон ички бозорини ҳимоя қилиш ва мамлакатга сифатсиз маҳсулотлар олиб кирилишининг олдини олиш эмиш.\nТошкентлик мустақил иқтисодчи Ориф Ҳошимов фикрича, Ўзбекистон шароитида бундай қарор билан унда даъво қилинаëтган мақсадга етишнинг иложи йўқ.\n- Асосий айтмоқчи бўлган гапим нимадан иборат? Бу чегаралов авваллари 50 доллар¸ ундан олдинроқ 100 доллар эди.\nЯъни бир фуқаронинг қўшни давлатлардан олиб кириши мумкин бўлган товарнинг максимум баҳоси 2003 йилда 100 доллар эди¸ 2005 йилда 50 долларга туширилди¸ адашмасам 2006 йилдан 25 долларга туширилган эди.\nАллақачон бозорни сифатсиз маҳсулотлардан¸ рақобатбардош бўлмаган маҳсулотлардан ҳимоя қилиш тўғрисидаги мақсаддан ўтилган. Контрабанда 1 июн қарори чиқишидан олдин ҳам бор эди¸ бундан кейин ҳам бўлади.\nҚўшни давлатлардан бир сўмлик нарса ҳам олиб кириш мумкин эмас¸ деган қарор чиққан тақдирда ҳам контрабанда давом этаверади. Бу гапларимнинг исботини топиш учун узоққа бориш шарт эмас.\nМана Чорсу бозорига¸ Отчопар (Ипподром) бозорига¸ Паркент бозорига чиқинг ва сотилаëтган товар ва хизматларни кўринг. Ҳаммаси десам лоф бўлади¸ лекин 70 фоизи чет элдан олиб келинган товарлар. Қарорда айтилганидай¸ сифатсиз товарлар.\nДемак¸ контрабандани бу йўл билан чеклаб бўлмайди. Ҳамма нарса¸ ҳаттоки контрабанда ҳам марказлаштирилган. Контрабандани маълум бир одамлар¸ аниқ бир одамлар¸ маълум бир гуруҳлар амалга оширади.\nБу куч ишлатар тизимларга ҳам¸ бошқаларга ҳам – умуман ҳаммага маълум. Улар деярли ярим легал ҳолатда фаолият кўрсатишади. Бу нарса қайтанга уларнинг йўлини янада кенгайтиради¸ дейди иқтисодчи.\nСанжарбек исмли фарғоналик суҳбатдошимиз ҳам мамлакатга олиб кириш рухсат этилган моллар нархи 10 доллар бўладими, 1000 доллар бўладими фарқи йўқ, муҳими чегарада керакли одамга берадиганингизни берсангиз бўлди¸ дейди.\nСанжарбек: Машиналар билан келишасизда ака. Ўзи одамлар бор. Аскарлар билан гаплашилади. Ҳеч ким чегарадан тўғридан-тўғри ўтиб кетмайди.\nУйига келиб кетса ҳам ўзининг айланма йўллари бор. Ўша йўллардан келиб кетиладида. Лекин барибир бош оғриғи бўлади.\nОзодлик: Қанақа бош оғриғи бўлади?\nСанжарбек: Пул сўрайдида.\nОзодлик: Қанча бериш керак?\n- 5000-10000 да. Товарингизга қарабда. Ўзингизга бўлса¸ 5000 бериб ўтиб кетса бўлади. Товар бўладиган бўлса¸ гаплашиш керак бўлади¸ дейди Санжарбек.\nЭнг яхшиси, деб маслаҳат беради Санжарбек, чегарачилар билан олди- берди қилишни истамасангиз, чегардан айланма йўллар билан ўтишнинг ҳам иложи бор.\nСанжарбек: Чегарадан ҳамма ëғингиз зўр бўлса¸ ўтиб кетсангиз бўладию¸ ҳамма ҳар хилда. Билиб бўлмайди. Сўраши ҳам мумкин.\nОзодлик: Мана сиз охирги марта тўполондан (25 майдан 26 майга ўтар кечаси содир бўлган воқеалар назарда тутилмоқда – таҳр.) олдин бордим деяпсиз. Нималар олдингиз?\nСанжарбек: Ўзимга кийим олган эдим.\nОзодлик: Сир бўлмаса¸ неча пуллик олган эдингиз?\nСанжарбек: Тахминан 200 долларлик.\nОзодлик: Чегарадан қандай қилиб олиб ўтдингиз?\nСанжарбек: Айланма йўллар бор. 5000 сўм берган эдим¸ ўшанақа йўл билан олиб ўтиб қўйишди.\nОзодлик: 5000 сўмни кимга берасиз?\n- Олиб ўтиб қўядиган маҳаллий халқ бор¸ дейди Санжарбек.\nЛекин шу кунларда Ўзбекистоннинг қўшни мамлакатлар билан чегараларида назорат кучайтирилгани ва, айниқса, ўтган ҳафта чегарадан айланма йўл билан ўтмоқчи бўлган қирғизистонлик ёш йигитнинг ўзбек чегарачилари томонидан отиб ташлангани¸ контрабанданинг бу айланма йўллари ниҳоятда хавфли йўналишга айланганини кўрсатди.\nХўш, янги қонун Ўзбекистонга сифатсиз молларнинг контрабанда йўли билан олиб кирилишига реал тўсиқ ярата олмас экан, унинг нима кераги бор?\nИқтисодчи Ориф Ҳошимов гапиради.\n- Тасаввур қилинг: Ўзбекистон Республикаси ҳудудидан қўшни мамлакатлар ҳудудига кунлик трафик¸ ойлик трафик қанчани ташкил қилади?\nОдамларнинг трафигини¸ уларнинг қўшни мамлакатларга бозор учун¸ бошқа масалалар учун ўтиш билан боғлиқ масалаларни чеклаш билан боғлиқ масалалар тургандир бу қарорнинг орқасида.\nЧунки фуқаро томонидан 25 долларлик товар олиб кирилдими ëки 10 долларлик товар олиб кирилдими – ҳозирги кунда бунинг ҳеч қандай аҳамияти йўқ.\nЭксперт шартли равишда 10 долларлик товарни 25 доллар деб баҳолаши мумкин. Яъни буни контрабанда сифатида тан олиб¸ унга қарши ҳаракатларни олиб бориш мумкин¸ дейди Ориф Ҳошимов.\nБундан асосий мақсад эса, деб давом этади, суҳбатдошимиз...\n- Менинг фикримча¸ асосий мақсад қўшни мамлакатларга фуқароларнинг борди-келди трафикларини максимум даражада қисқартириш.\nҚўшни давлатга қанақадир мақсад¸ қанақадир ташвиш билан чиққан одамнинг қуруқ қўл билан қайтишини тасаввур қилишнинг ўзи қийин. Яъни бир мамлакатдан иккинчи мамлакатга ўтаëтган фуқаронинг қўлида қандайдир сотиб олинган нарсаси бўлади.\nБундан бу ëғига исталган фуқарони чегара ҳудудидан ўтаëтганда унга нисбатан контрабанда билан шуғулланаяпти¸ деган маҳкама қўзғалиши мумкин. Чунки чет элдан келаëтган ҳар қандай фуқаронинг қўлида товар ëки хизмат бўлади.\nБир шиша ароғи бўлиши мумкин¸ бир шиша минерал суви бўлиши мумкин¸ қанақадир канцелярия товари бўлиши мумкин¸ дафтар-китоби бўлиши мумкин¸ бир блок сигаретаси бўлиши мумкин.\nҲар қандай фуқаро¸ русчасига айтганда “под калпаком” бўлади. Мамлакат чегарасини кесиб ўтаëтган фуқарога нисбатан қарши ҳаракатларни амалга ошириш керак бўлса¸ уни исталган пайтда айблаш¸ жиноий жазога тортиш мумкин бўлади¸ дейди иқтисодчи Ориф Ҳошимов.\nМустақил иқтисодчининг бу фикрлари, Ўзбекистон ҳукуматининг шу кунларда қўшни мамлакатлар билан чегараларни янада мустаҳкамлаш асносида, Қирғизистон ва Тожикистон билан чегара чизиқлари бўйлаб чоҳ қазиб, қўрғон қураётгани билан президент қарори ўртасида сиртдан кўзга кўринмас алоқадорлик борлигига ишоратдек.\nБундай алоқадорлик мавжуд¸ дер экан иқтисодчи Ориф Ҳошимов, президент қарорининг индаллоси ҳам Ўзбекистонни мутлақ ёпиқ мамлакатга айлантириш ҳаракатларига ҳисса қўшишдан иборат, деб хулоса қилади.\n- Бу иқтисодчи сифатидаги эмас¸ оддий фуқаро сифатидаги фикр. Менинг ҳаëтимга қанақа томондан таъсир қилишини ўйлаб кўрганимда¸ мен фақат шу томонига эътибор бердим. Фуқаро сифатида менинг иқтисодий ҳаëтимга ҳеч қандай таъсир кўрсатмайди.\nЛекин менинг ҳаракат эркинлигимни¸ албатта¸ чеклайди. Инсоннинг эркинлигини белгилайдиган асосий шартлардан бири бу ҳаракат эркинлиги. Фуқаронинг исталган пайтда мамлакатдан чиқиб кетиш имконияти бор ëки йўқлиги.\nШу жиҳатдан ҳам мамлакатларни эркин бўлган ëки эркин бўлмаган мамлакатлар қаторига қўшиш мумкин. Шу жиҳатдан қараганда¸ биз эркин бўлмаган жамият қуриш йўлидан кетаëтганимизни яна бир марта кўрамиз.\nБунинг асосий вазифаси одамларнинг ташқи давлатларга бўлаëтган трафик ҳаракатларини максимум камайтириш, дейди ўзбекистонлик мустақил иқтисодчи Ориф Ҳошимов.\nСуҳбатимизни Ўзбекистон ҳукуматининг ички бозорни ҳимоялаш ва мамлакат иқтисодий хавфсизлигини таъминлаш уринишларига боғлиқ танишимиздан эшитганимиз қисқа бир воқеа билан тугатсак.\nЎзбекистонда ишлаб чиқариладиган автомобилларнинг сотилишини таъминлаш мақсадида ҳукумат оддий фуқароларга ташқаридан олиб келадиган автомобиллар учун 100 фоизлик бож тўловини белгилаганини тингловчимиз яхши билади.\nЎзбекистон давлат божхона қўмитасидаги танишимизнинг ҳикоясига кўра, бундан бир неча йил аввал Ўзбекистондаги жуда катта бир амалдорнинг қизларидан бир мамлакатга “Hyunday” русумли машиналарнинг жуда катта партиясини олиб кириб олиши учун ана шу божлар бир ҳафтага бекор қилиб турилган.


Россияликлар "узбечка"ларни суймай қўйди\nЖорий йилнинг тўққиз ойи давомида Россияда Ӯзбекистонда ишлаб чиқарилган автомобиллар сотилиши камайиб кетган.\nМосквадаги Европа бизнес уюшмаси Автомобил ишлаб чиқарувчилар қўмитаси берган маълумотга кўра, жорий йилнинг январь-октябрь ойларида Россияда 33, 472 дона GM Uzbekistan машиналари сотилган.\nБу рақамларни ўтган йилнинг айни шу даврига қиёсласак¸ ўзбек автомобиллари савдоси Россияда қарийб 27 фоизга пасайганини кўриш мумкин.\nЎтган йилнинг айни даврида Россияда Ўзбекистонда ишлаб чиқарилган 49 014та автомобил реализация қилинган эди.\nШу йилнинг октябрь ойида эса ўзбек автомобилларининг Россияда сотилиши 64 фоизга камайиб кетди.\nЎтган ой Россияда 1819та GM Uzbekistan машиналари сотилган. Ўтган йилнинг октябрь ойида 5921, яъни деярли уч баравар кўп ўзбек машинаси сотилган эди.\nЕвропа бизнес уюшмаси Автомобил ишлаб чиқарувчилар қўмитаси эълон қилган рўйхатда GM Uzbekistanда тайёрланган бирон-бир машина Россияда энг кӯп сотилган 25 та харидоргир автомобил қаторига кирмаган.\nРўйхатда сўнгги тўққиз ой ичида Россияда энг кўп сотилган машина Тольятти заводида ишлаб чиқарилаётган "Lada" автомобилидир.\nШу йилнинг январь-октябрь ойларида Россияда 321 590 та "Lada" автомобили сотилган.\nРоссия автомобил бозоридаги вазият билан яхши таниш бўлган “Колеса”журнали бош муҳаррири Андрей Шепелев GM Uzbekistan машиналари сотилиши камайганини шундай изоҳлайди:\n- Ҳақиқатан GM Uzbekistan машиналари сотилиши сезиларли камайди. Сабаби, Ўзбекистонда чиқаётган машиналарнинг моделлари анча эскириб қолган. Россияликлар севгисини қозонган ўша “Nexia” ҳам “Matiz” ҳам ҳозир чиқаётган бошқа машиналарга конкуренция бобида бас келолмай қолди. Ҳатто ўзимизда чиқаётган ВАЗ машиналарини сифати ҳам анча ахшиланиб қолди. Икки йил аввал чиқарилган “Gentra” машиналари ҳам Россия бозорида ўзини оқламади. Рақобатчилик кучайди. Ҳозир Хитой ҳам Россия бозорини ўзини машиналари билан тўлдириб ташлаяпти. Олдин унча бой бўлмаган россияликлар орасида иккита танлов "Lada" ёки "Nexia" бўлган бўлса, ҳозир бир қанча моделлар ўртага чиқмоқда. Айнан мана шу омил ўзбек машиналари сотилишига таъсир қилмоқда, дейди Андрей Шепелев.\nАввалроқ россиялик автомобил ишлаб чиқарувчилар Россия президенти Путинга мурожаат қилиб, GM Uzbekistan маҳсулотларини мамлакат ҳудудига олиб киришни чеклашни сӯрашганди.\n- Тошкент ҳукумати чет эл машиналари, жумладан, Россия автомобилларини Ўзбекистон бозорида сотиш учун қийинчиликлар яратгани, солиқларни кўтаргани учун жавобий чора қӯлланиши зарур деган фикр билдириляпти. Агар бу амалга ошса, ўзбек машиналари учун Россия бозорида майдон яна да тораяди, дейди Шепелев.\nАйни бир пайтда, Россия матбуоти хабарларига кӯра, Россияда фақат Ӯзбекистон автомобиллари эмас, балки умуман машиналар савдоси камайиб кетган.\nЕвропа бизнес уюшмаси Автомобил ишлаб чиқарувчилар қўмитаси берган маълумотга кўра, Россияда автомобиллар сотилиши сўнгги тўққиз ой давомида ўтган шу даврга қараганда 12,7 фоизга камайган. Шу йилнинг январь-октябрь ойлари оралиғида Россида 1 991 312 та машина сотилган.\nРоссия автомобил бозоридаги вазиятни кузатиб борувчи Москвадаги Автостат таҳлил маркази мутахассиси Алексей Коволенко автомобиллар сотилиши йил охиригача яна камайишини айтади:\n- Машина бозоридаги энг катта тушиш октябрь ойида кузатилди. Бу энг аввало россияликларнинг эртанги кунга ишонқирамай қарай бошлагани билан боғлиқ. Ҳозир уруш бўлаётганини ҳамма кўриб турибди. Келажак учун самрмоя қилиш хавфли. Чунки машина сотиб олиш узоқ муддатга сармоя қилиш деганидир. Иккинчи сабаб банклардаги вазият билан боғлиқ. Кредитлар олиш қимматлаб кетди. Ҳозир йилига 10 фоизлик устама билан кредит олиш имконсиз. 15 фоизлик кредит билан машина олишга кўпчиликни чўнтаги кўтармайди. Буларни ҳаммаси машиналар сотилишига салбий таъсир қилмоқда, йилни оxиригча машиналар сотилиши яна камайиши мумкин, деди Коволенко.\nРоссияда машина савдоси бозорида харидор камайгани GM-Uzbekistan машиналарига Ўзбекистонда таклиф ошишига олиб келиши мумкин, демоқда таҳлилчилар.\nЛекин “Колеса” журнали бош муҳаррири Андрей Шепелев фикрича, бу яқин фурсатда рўй бериши даргумон:\n- Қайсидир маънода, Ўзбекистонда машиналарга таклиф ошиши мумкин. Лекин, Ўзбекистонда ишлаб чиқарилаётган машиналар шундоқ ҳам Россияга қараганда 20 фоизга қиммат сотилиши бизга аён. Бундан ташқари ўзбекистонликларга ўзида ишлаб чиқарилаётган машиналардан бошқа танлов йўқ. Балки, Россияда ҳаридор камайиши ортидан GM Uzbekistan ўзбекистонликлар учун кўпроқ машина таклиф этишни бошлар. Лекин буни яқин орада рўй беради деб айтиш қийин. Сабаби олдин ҳам Россияда ўзбек машиналарига талаб камайган пайтда Ўзбекистонда таклиф ошганини кузатмаганмиз, дейди Андрей Шепелев.\nАндижондаги GM Uzbekistan қўшма корхонаси йилига 250 минг дона енгил автомобил ишлаб чиқаради.\nБошқа давлатларда GM Uzbekistan маҳсулотлари арзон сотилаётган бир пайтда ўзбекистонликларнинг ўзлари автомобил харид қилиш учун олдиндан пул тўлаб, устига-устак, уни ойлаб кутишади.


Ўзбекистонлик курашчиларнинг Париждаги жаҳон чемпионатидаги муваффақиятсизлиги сабаби нимада?\n27 Август 2017 17:47 1179\n2017 йил 21 августдан 26 августгача Франция пойтахти Парижда кураш бўйича жаҳон чемпионати бўлиб ўтди. Юздан зиёд мамлакат вакиллари Юнон-рум кураши, эркин кураш ҳамда аёллар кураши мусобақаларида иштирок этдилар.\nАзалдан курашчилар юрти бўлмиш Ўзбекистонимизда бу спорт турига бўлган табиий қизиқишни яхши биламиз. Шу боисдан ҳалқаро кураш мусобақаларида ҳар доим ҳам ғалабалар кутамиз.\nПарижга йўл олган спортчиларимиз кимлар эди? Демак, Юнон-рум курашида Феруз Тўхтаев (59 кг), Элмурод Тасмурадов (66 кг), Арам Варданян (71 кг), Рустам Ассакалов (98 кг) ва Мўмин Абдуллаев (130 кг) лардан иборат жамоани Камил Фаткулин ва Равшан Рўзиқуловлар мураббий сифатида олиб боришди турнирга. Эркин курашчиларимиз устозлари Алим Ҳикматов ва Александр Недорезовлар эса Нодиржон Сафаров (57 кг), Ихтиёр Наврўзов (70 кг), Бекзод Абдураҳманов (74 кг), Умиджон Исманов (86 кг), Магомед Ибрагимов (97 кг) ва Давид Модзманашвили (125 кг) лар билан жаҳон чемпионатига йўл тутишди. Аёллар курашида мамлакатимиз спортчилари иштирок этишмади.\nЭътибор берсангиз, жамоамиз дунё миқёсида кучли курашчилар билан борди жаҳон чемпионатига. Элмурод Тасмурадов, Магомед Ибрагимов ва Ихтиёр Наврўзов ўтган йили бўлиб ўтган Рио-2016 Олимпиадаси бронза медаллари соҳибларидир. Ихтиёр қолаверса, Рустам Ассакалов билан биргаликда 2015 йили АҚШда ўтказилган жаҳон чемпионати кумуш медаллари совриндоридир. Магомед Ибрагимов ва Бекзод Абдураҳманов май ойида Ҳиндистонда ўтказилган Осиё чемпионатида зафар қучишди... Хуллас, таркиб етарича кучли эди...\n“Эди” деганимизнинг сабаби, жаҳон чемпионатида спортчиларимиз ўта муваффақиятсиз иштирок этишди.\nЭркин курашчиларимиздан Ихтиёр Наврўзов биринчи саралаш босқичида италиялик бўлғуси чемпион Франк Чамисо Маркезга, Умиджон Исманов ҳам шу этапда кубалик Юрьески Торребланка Куэралтага, Давид Модзманашвили эса эронлик Ядуллоҳ Муҳаммадкозим Моҳебийга енгилиб, илк кунданоқ ғалаба учун курашиш имконини бой бердилар. Нодиржон Сафаров чорак финалда АҚШлик Томас Патрик Гилманга, Магомед Ибрагимов эса арманистонлик Георгий Кетоевга мағлуб бўлдилар. Фақатгина Бекзод Абдураҳманов ярим финалгача етиб борди, бироқ финал йўлланмаси учун жангда АҚШлик Жордан Эрнст Берроузга (айнан шу курашчини Бекзод Риода янчиб ташлаганди, 11-1 ҳисобида), кейин эса бронза медали учун беллашувда болгариялик Али Шабануга имкониятни бой берди.\nЮнон-рум кураши мусобақаларида Феруз Тўхтаев дастлабки саралашдаёқ эронлик Меҳрдод Мардонийга, Арам Варданян 1/16 финалда руминиялик Илие Кожокарга, Элмурод Тасмурадов нимчорак финалда Артем Сурковга, Мўмин Абдуллаев ҳам худди шу босқичда турк курашчи Риза Қояалпга мағлуб бўлишди. Фақатгина Рустам Ассакалов ярим финалгача етиб борди. Бироқ ярим финалда армани курашчи Артур Алексанянга, бронза медали учун бўлган баҳсда грузиялик Ревази Надареишвилига имкониятни бой бериб, медал соҳиби бўлиш орзусини амалга оширолмай қайтди.\nТўғри, мағлубиятларнинг объектив ва субъектив сабаблари бўлиши мумкин. Бироқ, умумий олганда, ҳар икки кураш тури бўйича ҳеч бир соврин қўлга кирита олмай қайтганимиз муваффақиятсизлик ҳамда кимларнидир масъулиятсизлигидан бошқа нарса эмас. Наҳотки кураш миллий спорт тури ҳисобланган мамлакат, ўз курашини Олимпиада ўйинларига киритишга уринаётган Ўзбекистон кураш бўйича жаҳон чемпионатига “музқаймоқ егани” бориб келишига жим қараб тураверсак?! Бу борада мутасаддилардан керакли қарорлар кутиб қоламиз.\n2017-03-08 20:39:22 1537\n2017-01-20 18:45:04 1189\n2016-12-23 18:33:16 2017\n2017-03-10 14:05:26 1930


Пенсия ёшидаги шахслар икки хил пенсия олиши мумкинми? – MEHRTILSIMI.uz\nСаламат Авезов 15.09.2020\tFikr bildirganlar yo’q 2 299 кўрилди\n– «Фуқароларнинг давлат пенсия таъминоти тўғрисида»ги 938-XII-сонли Қонунининг 3-моддасига асосан, фуқаролар пенсия олиш ҳуқуқи пайдо бўлганидан сўнг, исталган пайтда пенсия тайинлашни сўраб мурожаат этишлари мумкин.\nҚонуннинг 4-моддасига мувофиқ, давлат пенсияларининг турли хилларини олиш ҳуқуқига эга бўлган фуқароларга уларнинг ўзлари танлаган битта пенсия тайинланади.\nI ва II гуруҳ ногиронларига ногиронлик пенсияларининг таянч миқдори – пенсияни ҳисоблаб чиқариш учун олинадиган ўртача ойлик иш ҳақининг 55 фоизи, лекин ёшга доир энг кам пенсиянинг камида 100 фоизи миқдоридан кам бўлмаслиги лозим.\nМанба:Ўзбекистон Республикаси Молия\nAvvalgi Avvalgi sahifa: Ногиронлиги бор шахсга ОТМга киришда имтиёзлар борми?\nKeyingi Keyingi sahifa: I ва II гуруҳ ногиронлиги бўлган шахсларнинг пенсияси оширилгани йўқми?


Хотинига 30 марта, қайнонасига 7 марта пичоқ уриб ўлдирган куёвга қандай жазо берилди? | Qalampir.uz\nХотинига 30 марта, қайнонасига 7 марта пичоқ уриб ўлдирган куёвга қандай жазо берилди?\nТаҳлил\t24 Август 16:37 41818\n2019 йилнинг 13 август куни Тошкентда рўй берган мудҳиш жиноятдан кўпчиликнинг хабари бор. Ўшанда 25 яшар куёв 26 яшар турмуш ўртоғига 30 марта, 48 яшар қайнонасига 7 марта пичоқ уриб, уларнинг ўлимига сабабчи бўлган. QALAMPIR.UZ ушбу жиноятнинг сўнгги тафсилотлари билан қизиқди ва Ўзбекистон Республикаси Бош прокуратураси билан ҳамкорликда ушбу ҳолатни ўрганди.\nКуёвнинг суддаги кўрсатмаси\n2014 йил. 20 яшар Ш.Р. ўзи яшайдиган кўчада яшайдиган М.Ю.ни яхши кўриб қолади. Икки ёшнинг ўртасида илиқ муносабатлар пайдо бўлади ва улар гаплашиб туришади. Ўша вақтларда М.Ю.нинг оила аъзолари билан муносабатлари яхши бўлмаган. Шу боис у қариндош-уруғлари, таниш-билишлариникида яшаб юради. Ш.Р. М.Ю.нинг хулқи яхши эмаслиги, бокира бўлмаганини била туриб, уни яхши кўргани боис уйланмоқчи бўлади. Бироқ бунга йигитнинг онаси қарши чиқади.\n2018 йилнинг февраль ойида М.Ю.нинг ҳомиладорлиги маълум бўлади. Йигит буни ўз онасига келиб айтади. Шундан сўнг Ш.Р.нинг онаси қизнинг уйсиз, кўчаларда сарсон бўлиб юрганини ўйлаб, ўғлининг ўша қизга уйланишига рози бўлади. 2018 йилнинг 8 май куни қўни-қўшни, қариндош-уруғ иштирокида уйда кичик тўй ўтказилади. Йигит ва қиз шаръий никоҳдан ўтадилар.\n2018 йилнинг октябрь ойида Ш.Р. ва М.Ю. жажжи қизалоқли бўладилар. Орадан кўп ўтмай, М.Ю.нинг онаси Г.Ю. пайдо бўлади ва ёш келин-куёвнинг ҳаётига аралашишни бошлайди. М.Ю. ҳам онасининг ёнига серқатнов бўлиб қолади.\n2019 йил 29 июль куни Ш.Р. ишга навбатчиликка кетганида М.Ю. қайнонасини бохабар қилмай, қизини олиб, уйдан чиқиб кетади. Йигит уйга қайтгач, хотинининг уйда эмаслигини билади ва 31 июль куни уни олгани қайнонасиникига боради. Эшикни очган Г.Ю. қизи уйда эмаслигини айтади. Орадан бир неча кун ўтгач, куёв ўз онаси билан рафиқасининг опасиникига боради. М.Ю.нинг опаси ҳам синглисининг қаердалигини билмаслигини айтади ва синглисига ўз телефонидан қўнғироқ қилади. У синглиси М.Ю.га уйига қайтиши кераклигини уқтиради. Бироздан кейин М.Ю. бегона рақамдан эрига қўнғироқ қилиб, айни вақтда Қўқон шаҳрида экани ва уйга қайтмаслигини айтади.\n2019 йилнинг 13 август куни соат 09:00. Ш.Р. уйига келганида унга қайнонаси Г.Ю. қўнғироқ қилади ва куёвини ўз уйига чақиради. Ш.Р. қайнонасиникига борганида, турмуш ўртоғи М.Ю.ни ва қизи Ҳадичани кўради. У қизининг анча ҳомушлиги ва ўзини олдириб қўйганини пайқайди. Қайнона куёвига онаси ва синглиси набирасини кўргани келишларини тақиқлайди. Шундан кейин Р.Ш. ортига равона бўлади ва бўлиб ўтган воқеаларни онаси ва холасига айтиб беради. Йигитнинг онаси ва холаси унга рафиқаси М.Ю. ва қизини олиб келишини айтишади. Йигит унамайди. Ўғлининг норозлигини кўрган она келини ва набирасини олиб келиш учун уйдан чиқиб кетади. Орадан 5-10 дақиқа ўтгач, Ш.Р. ташқаридан онаси ва қайнонаси Г.Ю.нинг овозини эшитади. Йигит онасига бўлаётган қўпол муносабатдан жаҳл отига миниб, ошхона пичоғини олиб, кўчага отилади. Шу вақт йигитнинг онаси Д.Р. қудаси Г.Ю. билан гаплашаётган, рафиқаси М.Ю. эса улардан 5-6 метр нарида юриб кетаётган эди.\nБўлиб ўтган воқеалардан қаттиқ ғазабланган Ш.Р. турмуш ўртоғи М.Ю.нинг ортидан югуриб, унга етиб олади ва қўлидаги пичоқни унга санчади. Шу вақт бунга гувоҳлик йилган қайнона югуриб келади ва куёвига ташланади. Куёв уни итариб юборади, ўткир тиғли пичоқдан қайнона ҳам жароҳатланади. Келин эса жонини асраб қолиш учун қочишга ҳаракат қилади. Йигитнинг онаси Д.Р. ўғлини тўхтатиб қолиш учун унинг оёқларига ёпишади. Йигит онасини ҳам силтаб, қўлидаги пичоқ билан хотини М.Ю.нинг ортидан қувади. М.Ю. кўча бошига борганида, ортидан Ш.Р. етиб келиб, унга 30 марта пичоқ уради. Бироқ, куёв суддаги кўрсатмасида неча марта пичоқ урганини эслолмаслигини айтади. Келин воқеа жойида жон беради.\nРафиқасини жиддий жароҳатлаган йигит бу билан чекланмайди. Энди у яна ортига қайтиб, қайнонаси билан чала қолган ишини битирмоқчи бўлади. Ўша вақтда қайнонаси Г.Ю. ерда ётарди ва ётган жойида куёвини ҳақорат қилади. Бундан жаҳли чиққан куёв қайнонасига ҳам 7 марта пичоқ санчади. Бу орада йигитнинг укаси И.Р. ва қўшниси келиб, унинг қўлидан пичоқни олиб қўйишади. Г.Ю. шифохонага олиб кетилади. Кўрсатилган муолажаларга қарамай у ҳам вафот этади.\nАйбланувчи суддаги кўрсатмасида, қайнонасига неча маротаба пичоқ урганини эслай олмаслиги, уни ўлдириш нияти ҳам бўлмагани, ўзи нима қилиб қўйганини ҳам англаб етмагани, кейин ички ишлар органи ходимларига ўзини ихтиёрий равишда топширгани, қилмишидан пушаймон экани ҳақида кўрсатма бериб, суддан енгиллик беришини сўрайди.\nАслида куёв Ш.Р. бундан олдин ҳам судланган эди. У муқаддам жиноят ишлари бўйича Миробод туман судининг 2017 йил 3 майдаги ҳукмига кўра, Ўзбекистон Республикаси ЖКнинг 277-моддаси 2-қисми “б” банди билан айбли деб топилиб, 1 йил озодликни чеклаш жазоси тайинланган. 2018 йил 17 июль куни жазони тўлиқ ўтаб бўлган.\nСўз келиннинг бувисига\nСудда келиннинг бувиси марҳума Г.Ю.нинг онаси Х.Х. ҳам кўрсатма беради. У суд мажлисида судланувчи ҳам, унинг онаси ҳам туҳмат қилаётгани, қизини ҳам, набирасини ҳам хулқи яхши бўлгани, набирасини ўзи тарбия қилганини айтади. У ўз кўрсатмаларида набира куёвининг айтганларига қарши чиқади. Қизи ва набирасининг доғини кўрган буви М.Ю. уйдан чиқиб кетганида, Қўқон шаҳрида эмас, балки унинг Юқоричирчиқ туманидаги уйида яшаганини айтади.\nУ қизи ва набирасининг қотили Ш.Р.га энг оғир жазо беришларини сўрайди.\nҚайнона қайнадими ё келин айнади?\nСуд мажлисида йигитнинг онаси Д.Р. ҳам кўрсатма берди. У ўғли Ш.Р. М.Ю.ни яхши кўриб қолгани, ўша вақтларда қизнинг хулқи яхши бўлмагани учун уларнинг тўйига рухсат бермагани, кейинроқ, қиз ўғлидан ҳомиладор бўлиб қолганини билгач, уларнинг оила қуришига рухсат берганини айтади.\nҚайнонанинг таъкидлашича, тўйга келинининг оила аъзоларидан ҳеч ким келмаган. 2018 йилнинг 22 октябрь куни ўғли Ш.Р. қиз фарзандли бўлади. Бунгача уларнинг турмуши яхши кечади, бироқ орадан кўп ўтмай, маҳаллада келинининг онаси пайдо бўлгач, оилавий муносабатларга дарз кетишни бошлайди. У келинининг феъли ўзгариб қолгани, ўғлини ҳам ҳурмат қилмай қўйганини айтади.\n2019 йил июль ойи охирларида Д.Р. дала ҳовлидан келганида уй эшиги очиқ, калит эса эшик зулфида қолганди. Келин М.Ю. эса уйда бўлмаган. Бу орада Ш.Р. келади ва бундан жаҳли чиқади. Қайнонанинг таъкидлашича, ўғли Ш.Р. хотинини қайтариш учун уйдан чиқиб кетади. Унинг иддао қилишича, бу вақтда келини М.Ю. биринчи эри билан бирга Қўқон шаҳрига яшаш учун кетган бўлган.\n2019 йилнинг 13 август куни соат 08:30 ларда Ш.Р. ишдан келади. Шу вақтда уни қайнонаси Г.Ю. чақиради ва унинг ёнига чиқиб кетган Ш.Р. кўп ўтмай, уйига қайтади ва онасини қучоқлаб йиғлайди. У ўша вақт онасига қизининг аҳволи яхши эмаслигини айтади.\nЖиноят учун жазо муқаррар\n2019 йилнинг 20 декабрь куни жиноят ишлари бўйича Тошкент шаҳар судида суд мажлиси бўлиб ўтди. Судда аниқланган ҳолатларга кўра, судланувчи Ш.Р. турмуш ўртоғи М.Ю. уни ташлаб кетиб, фарзандини унга бермагани, қайнонаси Г.Ю. эса унга қўпол муносабатда бўлиб, оиласиниг бузилишига сабабчи бўлгани учун, улардан ўч олиш мақсадида олдиндан ҳар иккисини ҳам ўлдиришга ҳаракат қилган.\nСуд мажлисида Ш.Р. Ўзбекистон Республикаси ЖКнинг 97-моддаси 2-қисми “а, ж” бандларида назарда тутилган жиноятни содир этганликда айбли деб топилди. Унга Ўзбекистон Республикаси ЖКнинг 97-моддаси 2-қисми “а, ж” бандлари билан 21 (йигирма бир) йил озодликдан маҳрум қилиш жазоси тайинланди. Жазони умумий тартибли колонияда ўташи, жазони ўташ муддати 13.08.2019 йилдан ҳисобланиши белгиланди.\n25 Сентябрь 18:04 59615\n26 Сентябрь 13:35 37148\n25 Сентябрь 19:37 35077\n26 Сентябрь 21:29 32426\n26 Сентябрь 11:26 30888


Сирдарёда 5 кунлик қизалоғини 5 минг долларга сотмоқчи бўлган аёл 5 йилга қамалди\n21 январ 2022, Тошкент вақти: 20:27\nСирдарё вилоятида туғилганига беш кун бўлган қизини пулламоқчи бўлган аёл устидан суд ҳукми ўқилди. Бу ҳақда Олий суд матбуот хизмати маълумот тарқатди.\nҚайд этилишича, асли қашқадарёлик Б. никоҳсиз жинсий алоқадан ҳомила орттириб, шу йил 8 октябрида қиз туққан. Аёл туғруқдан кейиноқ фарзандини сотиш учун харидор излай бошлаган.\nУ Сирдарё вилояти ИИБ ходимлари томонидан 13 октябрь куни ўтказилган тезкор тадбир чоғида ушланган. Аёлни тезкор тадбирга “харидор” сифатида жалб этилган ички ишлар бўлими ходимидан махсус кимёвий ишлов берилган 5 минг АҚШ доллари миқдорида пул олган пайтда қўлга олганлар.\nСуд чақалоқфуруш аёлга нисбатан беш йил муддатга озодликдан маҳрум этиш жазосини тайинлагани, одам савдоси қурбони бўлган қизалоқ эса васийлик органларига топширилган.


Ўзбек футболига ҳам VAR тизими кириб келиши мумкин\nЎзбек футболига ҳам VAR тизими кириб...\n19.11.2018 14:31 1 101\nЎзбекистон Миллий олимпия қўмитаси президенти, Ўзбекистон футбол ассоциацияси биринчи вице-президенти Умид Аҳмаджонов бугун Миллий олимпия қўмитасида «Hawk-Eye Innovations Ltd» компанияси Осиё минтақаси бўлимининг бошқарувчи директори Бен Кроссинг билан учрашув ўтказди. Бу ҳақда ЎФА матбуот хизмати хабар берди.\n«Ўзбек футболига VAR тизимини олиб кириш бугунги кунда олдимизда турган долзарб масалалардан бири ҳисобланади. Бу борада бизга ёрдам берадиган сиздек мутахассисни кўриб турганимиздан хурсандмиз», — деди Умид Аҳмаджонов.\nЎз навбатида Бен Кроссинг компания кўплаб мамлакатларда иш олиб боришини, янги ҳамкорликдан фақат ва фақат хурсанд бўлишини таъкидлади.\n«VAR тизимини ўрнатиш учун 4-8 ой вақт кетади. Унинг нархи келишув шартларига боғлиқ. Масалан, бунинг учун маҳаллий компанияларни жалб қилсангиз бу сиз учун арзонроқ тушади. Агар беш йиллик келишув амалга оширилса, янада яхшироқ шароитлар яратилади. Жўнаб кетиш олдидан юртингиздаги стадионлардан бирини кўздан кечираман», — деган хорижлик мутахассис.\nТомонлар учрашув давомида шунингдек, VAR тизимига оид бир қатор янгиликларни ҳам муҳокама қилдилар. Умид Аҳмаджонов ушбу тизимни Ўзбекистонда татбиқ этиш шартлари, яна бошқа жиҳатлар билан қизиқди.\nўзбек футболи Умид Аҳмаджонов VAR тизими


Ҳуқуқ нормалари кундалик ҳаётимизнинг ажралмас қисми. Улар қанча пишиқ, ҳаётий аҳамият касб этса, шунча тўғри ва равон ишлайди. Ҳар бир ижтимоий муносабатнинг қонун нормалари билан тартибга солиниши ҳуқуқий давлатнинг асосий белгисидир. Мукаммал, тўғридан-тўғри амал қилувчи қонунларни ҳаётга татбиқ этиш жамият юксалишини таъминлаш йўлидаги муҳим вазифадир. Шу нуқтаи назардан, Давлатимиз раҳбари ташаббуси билан норма ижодкорлиги фаолиятига доимий ва алоҳида эътибор қаратиб келинмоқда.\nМаълумки, Президентимизнинг 2018 йил 8 августдаги Фармони билан Норма ижодкорлиги фаолиятини такомиллаштириш концепцияси қабул қилинган эди. Концепция мамлакатимизда норма ижодкорлиги фаолиятининг янги даврини бошлаб берди, десак айни ҳақиқатдир. Чунки, узоқ йиллар давомида шаклланган амалиёт бугунги кунда жамиятнинг ўсиб келаётган талабларига мутлақо жавоб бермаётган, эътибордан четда қолиб кетган эди.\nЭндиликда Концепция асосида қонун ижодкорлиги жараёни мутлақо янгича моҳият касб этмоқда. Ижтимоий муносабатларнинг аввалги ўзини оқламаган тарқоқ ҳолда тартибга солиш амалиётига бутунлай барҳам берилмоқда.\nБу 2019 йил 20 ноябрь куни Олий Мажлис Қонунчилик палатасида ўтказилган Норма ижодкорлиги фаолиятини такомиллаштириш концепциясини амалга ошириш бўйича Комиссиянинг навбатдаги йиғилишида ҳам алоҳида тўхталиб ўтилди.\nҚонунчилик палатаси Спикери раислигида ўтган мажлисда депутатлар, Вазирлар Маҳкамаси, Адлия вазирлиги, Қонунчилик муаммолари ва парламент тадқиқотлари институти, илмий-эксперт доира вакиллари ҳамда оммавий ахборот воситалари ходимлари иштирок этди.\nТаъкидланганидек, ушбу қонуннинг қабул қилиниши Давлатимиз раҳбари белгилаб берган устувор вазифалар асосида мамлакатимизда сифатли қонунчилик базасини яратиш учун мустаҳкам ҳуқуқий пойдевор бўлади.\nПарламент вакиллари томонидан норма ижодкорлиги соҳасидаги олиб борилаётган ишлар алоҳида эътиборга молик. Яқинда «Норматив-ҳуқуқий ҳужжатлар тўғрисида»ги қонуннинг янги таҳрирдаги лойиҳаси парламент қуйи палатасида биринчи ўқишда концептуал жиҳатдан қабул қилинди. Ҳозирда ушбу лойиҳанинг Қонунчилик палатасида иккинчи ўқишда кўриб чиқиш учун тайёргарлик ишлари ўз якунига етмоқда.\nТаъкидлаш жоизки, Президентимиз томонидан илгари сурилган «Қонунлар ёпиқ эшиклар ортида қабул қилинмайди» деган олижаноб ғоянинг ижобати ушбу қонун лойиҳаси бўйича муҳокамаларга\nилмий-эксперт доира вакиллари, амалиётчи ҳуқуқшунослар жалб қилинишида ҳам ўз аксини топди.\nМазкур қонун лойиҳасида эндиликда қонун хужжатларини қабул қилишнинг асослари ва тартиби, қонуности хужжатларни тартибга солиш доираси аниқ белгиланмоқда. Унга кўра, қонун билан тартибга солинадиган масалалар бўйича қонуности ҳужжатларни қабул қилишга йўл қўйилмайди.\nЙиғилишда Норматив-ҳуқуқий ҳужжатларни юридик-техник жиҳатдан расмийлаштириш бўйича Ягона услубиёт қоидаларининг амалиётда қўлланилиши натижалари ҳам муҳокама қилинди.\nҚайд этилганидек, узоқ йиллар давомида шаклланган амалиётни «қолипдан» чиқариш осон иш эмас. Норма ижодкорлигининг замонавий, илғор тамойилларини жорий этиш бугунги давр талаби. Таҳлилларга кўра, ҳуқуқий экспертизага келиб тушган 1 806 та ҳужжатдан 930 тасининг Ягона услубиёт қоидалари талабларига жавоб бермагани аниқланган. Мазкур ҳолат Ягона услубиёт қоидаларининг юридик мақоми билан боғлиқдир.\nШу сабабли, вужудга келаётган кўплаб муаммоларга чек қўйиш мақсадида ушбу ҳужжатни «Норматив-ҳуқуқий ҳужжатлар тўғрисида»ги қонуннинг янги таҳрирдаги лойиҳасига илова сифатида қонун билан тасдиқлаш комиссия аъзолари томонидан маъқулланди.\nКомиссия йиғилишида айрим мунозарали масалалар ҳам муҳокама қилинди. Жумладан, қонун лойиҳасида маҳаллий давлат ҳокимияти органлари қарорларини бекор қилишга оид масалалар ҳақида гап борган. Бироқ ушбу қарорларни бекор қилишнинг аниқ механизми белгиланмаган.\nЯна бир муҳим масала. Қонун лойиҳасида конституциявий қонун норматив-ҳуқуқий ҳужжатларнинг алоҳида тури сифатида кўрсатиб ўтилмоқда. Ўринли савол туғилади: конституциявий қонун тушунчасини алоҳида бўрттириб кўрсатиш қанчалик мақсадга мувофиқ? Аксарият ривожланган давлатлар қонунчилигида ҳар қандай масалалар юзасидан қонун қабул қилиниши мумкин бўлиб, улар алоҳида турларга бўлинмайди. Қолаверса, қонун лойиҳасида конституциявий қонун ва қонуннинг фарқлари оддий ва аниқ-равшан белгиланмаган.\nҚизғин баҳс-мунозаралар, ўзаро тортишувлар асосида кечган комиссия йиғилишида экспертлар фикри яна бир бор таҳлил қилиниб, қонун лойиҳасини иккинчи ўқишда кўриб чиқиш чоғида инобатга олиниши лозимлиги қайд этилди.\nЙиғилиш якунида Норма ижодкорлиги фаолиятини такомиллаштириш концепциясини амалга ошириш бўйича ишларни янада кучайтириш юзасидан комиссиянинг олдидаги муҳим вазифалар белгилаб олинди.\nКўришлар сони: 3394


ОИЛАНИ МУСТАҲКАМЛАШДА - Ўзбекистон овози газетаси\nхотин-қизларнинг муҳим ўрни бор\nЎзбекистон ХДП «Фаол аёллар» қаноти томонидан «Мустаҳкам оила – жамият таянчи» лойиҳаси доирасида республикамизнинг барча ҳудудларида тадбирлар ташкил этилмоқда. Уларда хотин-қизларни ижтимоий қўллаб-қувватлаш, оила ва жамиятдаги нуфузини янада ошириш масалаларига алоҳида эътибор қаратилмоқда.\nОлий Мажлис Қонунчилик палатаси, халқ депутатлари вилоят, туман ва шаҳар Кенгашлари депутатлари, партия ва маҳалла фуқаролар йиғинлари фаоллари иштирокида жойларда хотин-қизларни ўйлантираётган масалалар ўрганилиб, уларни бартараф этиш юзасидан амалий ишлар олиб борилмоқда.\nШундай тадбирлардан бири, Олмазор туманидаги «Аҳил» маҳалла фуқаролар йиғини гузарида «Оила мустаҳкамлигини таъминлашда аёлнинг ўрни» мавзусида ташкил этилди. Тадбирда хотин-қизларнинг ижтимоий-сиёсий фаоллигини, ҳуқуқий билимларини ошириш, иш билан банд бўлмаган хотин-қизларни оилавий тадбиркорлик ва касаначилик фаолиятига жалб этиш, маиший шароитларини янада яхшилаш, ижтимоий ҳимоясини кучайтириш масалалари юзасидан фикр алмашилди.\n— Обод турмуш йили Давлат дастури асосида амалга оширилаётган барча ишлар оилалар фаровонлигига, эҳтиёжманд кишиларни ижтимоий қўллаб-қувватлашга, маҳаллаларимиз, уй-жой мавзеларини обод қилишга қаратилмоқда.\nПартиямиз Сайловолди дастурида оилалар, айниқса, ёш оилаларни моддий ва маънавий жиҳатдан қўллаб-қувватлаш, уларнинг шароитларини яхшилаш ва имкониятларини кенгайтириш, баркамол авлодни тарбиялашда оила, асосан аёлнинг ролини ошириш каби масалалар алоҳида ўрин олган. Шундай экан, биз маҳаллаларда электоратимиз вакиллари билан ўтказаётган учрашувларимизда яратилаётган шарт-шароитлар билан бирга, ечимини кутаётган масалалар ҳақида ҳам фикр алмашаяпмиз. «Оилавий тадбиркорлик тўғрисида», «Аҳолини иш билан таъминлаш тўғрисида»ги қонунлар, Оила, Фуқаролик ва Меҳнат кодекслари мазмун моҳиятини татбиқ этишга эътибор қаратаяпмиз.\nИштирокчилар маҳаллалар қошида ҳуқуқий маслаҳатхоналар ташкил этиш, ёшлар тарбиясида ота-онанинг ролини янада ошириш, аёлларимизни касаначилик меҳнатига кенг жалб қилиш бўйича мутасадди ташкилотлар билан ҳамкорликни кучайтириш лозимлиги тўғрисидаги фикрлар ўртага ташланмоқда. Биз депутатлар бундай учрашув ва суҳбатларда қонунларга ўзгартиш ва қўшимчалар киритиш бўйича таклиф-мулоҳазалар олаяпмиз.\nАбдухолиқ ВАҲОБОВ, «Аҳил» маҳалла фуқаролар йиғини раиси:\n— Маҳалламизда 8 мингга яқин аҳоли истиқомат қилади. Маҳалла аҳли асосан ҳудуддаги 19 та корхона-ташкилот ва муассасада меҳнат қилади. Шунингдек, 3 та тикув цехи ҳамда 12 та хонадонда касаначилик асосида меҳнат фаолияти йўлга қўйилган. Уларнинг аксариятига маҳалламиз хотин-қизлари жалб қилинган.\nЎзХДП туман кенгаши ва Бандликка кўмаклашиш ва аҳолини ижтимоий муҳофаза қилиш маркази билан ҳамкорликда хотин-қизларни иш билан таъминлаш масаласида мунтазам иш олиб борилмоқда. Мана, яқинда яна 2 нафар аёл «Тошкент нон», 4 нафари эса «Орзутех» корхонасига ишга жойлашди.\nҚаердаки, ижтимоий шериклик асосидаги ҳамкорлик яхши йўлга қўйилса, ўша ерда ижтимоий муаммолар ўз-ўзидан ечим топади, турмушимиз обод, маҳалламиз тинч, оилаларимиз мустаҳкам бўлади.\nНодира ШАРИПОВА, ЎзХДП «Фаол аёллар» қаноти Олмазор туман бўлими етакчиси:\n— Оиланинг мустаҳкамлигини таъминлашда аёлнинг ўрни беқиёс. Аёли оқила, кенг дунёқарашли бўлган оила шак-шубҳасиз мустаҳкам бўлади. Шундан келиб чиқиб фуқаролар йиғини, жумладан, маҳалла маслаҳатчилари билан ҳамкорликда хотин-қизларнинг ижтимоий-сиёсий фаоллиги, ҳуқуқий билимини ошириш мақсадида қатор давра суҳбатлари ташкил этаяпмиз.\nАёлларнинг ижтимоий-маиший шароитларини янада яхшилаш, уй-рўзғор ишларини енгиллаштириш орқали бола тарбиясига кўпроқ вақт ажратишларини таъминлаш мавзуларида сўровномалар ўтказилаяпти. Сўровномалар натижасида маълум бўлган муаммолар маҳаллий Кенгаш депутатлари, ҳамкор ташкилотлар ёрдамида ҳал этилмоқда. Хусусан, туманимиздаги «Ғалаба» ва «Обод» маҳаллаларида аёллар учун сартарошхона очилишига, 25 нафар хотин-қиз касаначилик, 19 нафари тадбиркорлик фаолиятини йўлга қўйилишига кўмак берилди. Шу йўл орқали ҳам оилаларни мустаҳкамлашга озми-кўпми ҳисса қўшаяпмиз, деб ўйлайман.\nТадбирда оилалар мустаҳкамлигини таъминлаш, хотин-қизларни ҳар томонлама қўллаб-қувватлашда ижтимоий шерикчиликка асосланган ҳамкорликни янада кучайтириш ҳамда «Фаол аёллар» қаноти иши самарадорлигини ошириш бўйича фикр-мулоҳазалар билдирилди.


toshkent.uz Toshkent.Uz - "Менинг Армиям – Менинг Фахрим" Танлови Ғолиблари Тақдирланди\n"Менинг армиям – менинг фахрим" танлови ғолиблари тақдирланди\nТошкент Фотосуратлар уйида Ўзбекистон Республикаси Қуролли Кучлари ташкил этилганининг 26 йиллиги ва Ватан ҳимоячилари куни муносабати билан "Менинг армиям – менинг фахрим" ижодий кўрик-танлови ғолибларини тақдирлаш маросими бўлиб ўтди.\nЎзбекистон Республикаси Мудофаа вазирлиги, Қуролли Кучлар давлат музейи ва Бадиий академия ҳамкорлигида анъанавий тарзда ташкил этилаётган мазкур тадбирда кенг жамоатчилик вакиллари, ҳарбий хизматчилар, рассомлар, фото санъати усталари ва оммавий ахборот воситалари ходимлари қатнашди.\nЎзбекистон Бадиий академияси раиси А.Нуриддинов, Ўзбекистон Республикаси Қуролли Кучлари давлат музейи директори М.Нуриддинов ва бошқалар мамлакатимиз суверенитети ва чегараларимиз дахлсизлигининг кафолати бўлган миллий армиямизда амалга оширилаётган изчил ислоҳотлар она заминимиз тинчлиги ва осойишталигини таъминлаш ҳамда халқимиз фаровонлигини оширишга хизмат қилаётганини алоҳида таъкидлади.\nМиллий армиямиз мустаҳкамлиги осуда ҳаётимиз гаровидир. Шу сабабли бир неча йилдан буён ўтказиб келинаётган кўрик-танловнинг асосий мақсади миллий армия ва Ватанимиз ҳимоячилари ҳаётини фото, тасвир ва амалий санъатда намойиш этиш орқали ёш авлод қалбида ватанпарварлик туйғусини уйғотишга қаратилгани билан муҳимдир. Бу галги танловга фотография, фотоколлаж, кўргазмали тарғибот плакати, панно ҳамда рангтасвир, графика, миниатюра йўналишлари бўйича муаллифларнинг элликка яқин ижодий иши ва саксонта фотоасари тақдим этилди.\n– Бугун кўргазма залларида танлов иштирокчиларининг ҳавола этилаётган ижодий ишлари Ўзбекистон Республикаси Қуролли Кучлари фаолиятига бағишлангани билан киши эътиборини тортади, – дейди Мудофаа вазирлигининг Маънавият ва маърифат маркази бошлиғи Олег Зокиров. – Чунки уларда ҳарбий ҳаёт акс эттирилган. Миллий армиямизда хизмат қилиб, Ватанни ҳимоя қилиш эса ўсиб-улғаяётган ҳар бир фарзанднинг шарафли бурчи ва орзусидир. Бу каби тадбирлар улар қалбида Ватанга муҳаббат, миллий армиямиз ва ҳарбий хизматчиларимизга ҳурмат туйғуларини мустаҳкамлашда муҳим аҳамият касб этади.\nФотография, фотоколлаж, кўргазмали тарғибот плакати, панно йўналиши бўйича майор Маъмуржон Турғунов биринчи ўринга лойиқ кўрилди. Иккинчи ва учинчи ўринларга фотографлар Баҳром Абдураҳимов ва Амина Зокирова сазовор бўлди.\nТанловнинг рангтасвир, графика, миниатюра йўналишида биринчи ўрин ёш ижодкор Мирвоҳид Мирсаидовга насиб этди. Иккинчи ўринни Ҳасан Эгамбердиев, учинчи ўринни Муяссар Собирова эгаллади.\n– Ҳарбий мавзуда ишлаш мен учун жуда қизиқарли, – дейди ёш рангтасвирчи М.Мирсаидов. – Республика рассомлик коллежида ўқитувчилик қиламан. Гарчи рассом бўлсам-да, она юртимизга бўлган меҳримни Ватан ҳимоячилари ҳаёти ифода этилган ишларим орқали намоён этганимдан чексиз фахрдаман. Танлов ғолиби бўлганим мени бу соҳада яна жиддий изланишларга ундайди.\nҒолиблар ва танловнинг фаол иштирокчилари ташкилотчиларнинг диплом ва эсдалик совғалари билан тақдирланди.\nВатан, тинчлик, садоқат, жасорат, мардлик ва қаҳрамонликни тараннум этган куй-қўшиқлар тадбирга байрамона шукуҳ бағишлади.\nПечать 10 Январь 2018 Ўқилди: 1760\nСайтда фойдаланувчилар сони: 169


ОКдаги гуруҳларга энди пул ўтказиш мумкин\n22:45 28 Январ 2020\n19:47 06.12.2016 Ҳавола олиш\nПул ўтказмаларини профиль расми остида пайдо бўлган ҳавола орқали амалга ошириш мумкин\nТОШКЕНТ, 6 дек — Sputnik. Одноклассники ижтимоий тармоғи ушбу тармоқда мавжуд барча гуруҳларга фойдаланувчилар томонидан пул ўтказиш созланмасини яратди. Пул ўтказмасини исталган гуруҳга юбориш мумкин. Созланма орқали гуруҳ томонидан кўрсатилаётган хизматлар учун пул тўлаш, миннатдорчилик билдириш, гуруҳ ривожланишини қўллаб-қувватлаш ёки ҳайрия сифатида пул ўтказиш мумкин, деб хабар қилмоқда Одноклассники ижтимоий тармоғи матбуот-хизмати.\nОдноклассники табиий ҳодисалар ҳақида огоҳлантириш иловасини ишга туширди\nПул ўтказмаларини профиль расми остида пайдо бўлган ҳавола орқали амалга ошириш мумкин.\nХизматдан фойдаланиш учун гуруҳ маъмурияти пул тушиши керак бўлган банк картаси рақамини киритишлари ва СМС-авторизациядан ўтишлари керак бўлади. Пўл ўтказмалари ҳақидаги маълумот гуруҳ созланмаларининг "Пул ўтказмалари" бўлимида акс эттирилади. Гуруҳ бошқарувчиси эса кўрсатилган банк картасига пул келиб тушгани ҳақида хабарномани ёқиш имкониятига эга. Келажакда пул ўтказмалари учун комиссия тўловини пул ўтказувчилардан пул олувчиларга юклаш режалаштирилган.\nMasterCard ва Maestro карталаридан пул ўтказилганда комиссия тўлови олинмайди.\nтўлов, ок, одноклассники, Россия, Ўзбекистон\nКредит беришда йўл қўйилган қоидабузарлар учун “InFinBank”ка жарима қўлланилди\nМарказий банк томонидан келиб тушган мурожаат асосида АТБ “InFinBank”да истеъмол кредитларини ажратиш тартиб-тамойиллари банк хизматлари истеъмолчиларининг ҳуқуқлари ва қонуний манфаатларига қанчалик жавоб бериши юзасидан ўрганиш ўтказилди.\nУкраина каби иттифоқдош бўлса, ҳар қандай душманнинг кераги йўқ\nУкраина президенти Владимир Зеленский Освенцим (Аушвиц-Биркенау) концлагерининг озод қилинганининг 75 йиллигига бағишланган Польшадаги тадбирларда қатнашди. бу сафар ҳамма нарсани муаммосиз ҳал қилиш учун кўп ҳаракат қилди.\nМИБ 80 дан ортиқ ходимнинг иш ҳақларини ундириб берди\nМИБ маошларини ўз вақтида ололмай келаётган 83 нафар ходимнинг меҳнатга ҳақ олиш ҳуқуқининг тикланишига ёрдам берди.\n20:57 Украина каби иттифоқдош бўлса, ҳар қандай душманнинг кераги йўқ\n19:56 МИБ 80 дан ортиқ ходимнинг иш ҳақларини ундириб берди\n19:14 Кредит беришда йўл қўйилган қоидабузарлар учун “InFinBank”ка жарима қўлланилди\n19:06 Сурат нархи 10 минг $: Жиззахда севгилисини шантаж қилган йигит ушланди\n18:36 Ўзбекистон ва Тожикистон ҳамкорликда Зарафшон дарёсида ГЭС қуради


25 июн 16:10Мақалалар\nЗина сөзликте “фужур”, яғный жеркенишли ис мәнисинде келеди. Уламалар зинаға ҳәр түрли тәрийплерди берген. Зинаның улыўмалық тәрийпи төмендегише: “Арасында неке болмаған ҳәм неке бар, деп гүманланбаған ҳалда еркек ҳәм ҳаялдың бир-бирине жынысый қосылыўы зина есапланады”. Зина – ҳарам. Ол Аллаҳға ширк келтириў, наҳақ адам өлтириў сыяқлы ең үлкен кабира гүналардан есапланады.\nАллаҳ таала айтқан: «Олар Аллаҳға қосып, басқа «илаҳ»ға илтижа қылмайды ҳәм Аллаҳ (өлтириўди) ҳарам қылған жанды наҳақ өлтирмейди ҳәм де зина қылмайды. Ким усыны (жаман ислерди) қылса, гүнаға (азапқа) ушырайды, Қыяметте оның азабы көбейтип бериледи ҳәм ол сол жерде хорланған ҳалда мәңги қалады. Тек ким (бул дүньяда) тәўбе қылып, ийман келтирип, ийгиликли ис қылса, онда Аллаҳ әне солардың жаманлық (гүна)ларын жақсылық (саўап)қа алмастырады. Аллаҳ – Кеширимли, Рейимли»(«Фурқон» сүреси, 68–70-аятлар).\nАллаҳтың бәрше шариятларында зина ҳарам ис болып, оған қарсы гүресилген. Ал, зина себепли насаблар тәртипсиз араласып кетеди, нәсилге зыян жетеди, шаңарақлар бузылады, байланыслар үзиледи, кеселликлер тарқалады, шаҳўатларға берилип пәскешликке кетиледи, гөззал қулықлар заўал табады (жоқ болады).\nАллаҳ бул ҳаққында төмендегише марҳамат қылған:\n«Зинаға жақынласпаң! Себеби, ол – бузықлық ҳәм жаман жол»(«Исро» сүреси, 32-аят).\nАятта «зина қылмаң» делинбеген, ал «зинаға жақынласпаң» делинбекте. Бул дегени, «зина қылмаң», дегеннен көре қаттырақ. Мөмин, мусылман адам зина қылыў ол жақта турсын, оның жақынына да жоламаўы, зинаға алып барыўшы нәрселерден де узақта болыўы лазым. Ислам бир нәрсени ҳарам қылса, оған жеткериўши жолды да тосады ҳәм оған алып барыўшы бәрше нәрсени ҳарам деп жәриялайды. Демек, зина ҳәм оған байланыслы болған бузықшылықтың ҳәр қандай көриниси пүткиллей ҳарам! Зинаның ҳарамлығын Аллаҳ зинадан узақта болыўшыларды мақтағанынан да билип алыў мүмкин.\nАллаҳ айтады: «Ҳақыйқатында да мөминлер утысқа еристи. Олар – намазда өзлерин кишипейил тутыўшылар. Олар – бийҳуўданәрсе (сөз ҳәм ис)лерден жүз бурыўшылар. Олар – зәкатты бериўшилер. Олар – әўретлерин (ҳарамнан) сақлаўшылар. Тек өзлериниң ҳаяллары ҳәм қол астындағы (шоры)лары ондай емес. Себеби, олар айыпланыўшы емес. Енди ким усыннан басқаны (ҳарам қылынған нәрселерди) қәлесе, онда әне солар – ҳәддинен асыўшылар»(«Муъминун» сүреси, 1–7-аятлар).\nАллаҳ усы аятларда мөминлердиң ең тийкарғы сыпатларын сөз еткенде мөмин ҳәм мөминалар өз фаржларын (жынысый ағзаларын) ҳарам ислерден сақлаўын айтқан. Аятқа муўапық ким әўретин сақламаса мөминлигиниң үлкен бөлегин жоғалтқан ҳәм уллы байлықтан ажыраған болады.\nРасулуллаҳ саллаллаҳу алайҳи ўа салламның ҳәдислеринде де зинаның ҳарамлығы айтылып, набыт етиўши үлкен гүналардан деп саналған.\nАйша разыяллаҳу анҳадан раўият қылынады: “Расулуллаҳ саллаллаҳу алайҳи ўа саллам кусуф (қуяш тутылғанда оқылыўшы) намаз ўақтында минберде турып: “Ҳәй Муҳаммад үммети, Аллаҳға ант, Оның еркек яки ҳаял бендеси зина қылғанында Аллаҳтан көре қызғаныўшырақ ҳеш ким жоқ! Аллаҳға ант мен билгенлеримди билгениңизде еди, аз күлип, көп жылаған болар едиңиз!” – деди, соң қолын көтерип: «Аллаҳым (аманатты) жеткиздимбе?!» – деди”\nИмам Бухарий рәўияты.\nҲәдистен белгили болыўынша, Аллаҳтан көре қызғаныўшырақ ҳеш ким жоқ екен. Әлбетте, (мәҳрамларын) қызғаныў Исламда мақталған сыпатлардан. Бенделери зина қылғанында да Аллаҳ оларды қызғанады екен. Егер бенделер Аллаҳ ҳаққында, ақыреттеги есап-санақ ҳаққында, Пайғамбарымыз саллаллаҳу алайҳи ўа саллам билген нәрселерин билгенлеринде еди, зинадан шетлениў ол жақта турсын, ал аз күлип көп жылайтуғын, Аллаҳты ҳеш ўақыт ядынан шығармайтуғын бенделерден болатуғын еди.\nӘбиў Ҳурайра разыяллаҳу анҳудан рәўият қылынады:\n“Расулуллаҳ саллаллаҳу алайҳи ўа саллам айтты: “Бенде зина қылғанда оннан ийман шығып басының үстинде саябан киби болып турады. Шетленгеннен соң ийман оған қайтады”.\nӘбиў Даўыт ҳәм Термизий рәўиятлары.\nИйман ҳәм оның себебинен болыўшы уят пенен зина ҳеш қашан бирге болмайды. Зина қылған адам мусылманлықтан шықпаса да, иймансызлардың әмелин орынлаған болады. Бирак, кимде-ким зина қылыў ҳадал деп тастыйқласа, гүмансыз күпирге кеткен болады.\n“Расулуллаҳ саллаллаҳу алайҳи ўа саллам айтты:\n“Қайсы бир халықта бузықшылық тарқалса, ҳәттеки, оны жәрияласа, оларда ата-бабаларында болмаған оба (инфекциялық кеселлик) ҳәм жуғымлы кеселликлер тарқалады”.\nИбн Мажа ҳәм Ҳәким рәўиятлар\nНЕКЕ Мақалалар Исламға әмел етиў саламатлық гиреўи! Мақалалар Биринши үлкен гүна. ҮЛКЕН ШИРК Китапхана / Үлкен гүналар Кириспе Китапхана / Үлкен гүналар Өтирик тоқығанлар қутыла алмайды Тафсир


Тожикистонда анъанавий Янги Йил арчасининг очилиши тадбири бекор қилинди\nВ Таджикистане Новый год с присущими ему ныне атрибутами отмечают уже больше 80 лет. Архивное фото\nТожикистон шаҳарларида янги йил байрамида асосий байрам арчасини очилиши ва Қорбобо билан учрашув тадбири бўлмайди. Ҳокимият пандемия билан боғлиқ ҳолда Янги йил арчаси, Янги йил 2021 муносабати билан маданий, байрамона ва бошқа оммавий тадбирларни ташкил қилишни тақиқлади.\nБироқ, Хўжанднинг айрим аҳолиси Қорбобони ўз уйларига таклиф қилмоқчи.\n«Дўстларим ва яқин қариндошларим Янги йил арафасида Қорбобо қизил кўйлаги билан уларни зиёрат қилишимни хоҳлашади — улар болаларни ҳайратда қолдиришга қарор қилишди», дейди Акбар Зокиров, Хўжандадаги ТВ ASIA телеканали маданий-кўнгилочар дастурлари бошловчиси.\nУнинг айтишича, Хўжандда кўпчилик Қорбобо ва Қорқизни уйларига таклиф қилмоқчи. «Айрим оилалар Янги йил арафасида Қорбобо ўз уйига таклиф қилишдан фарзандларини таълимга ундаш мақсадида фойдаланади: агар бола йил давомида ўзини яхши тутса, у албатта Қорбободан совға олади», — дейди телебошловчи.\nХўжанд шаҳрида яшовчи Зафар Махкамов ҳам Қорбобони таклиф қилмоқчи. «Менинг кўп набираларим бор. Коронавирус туфайли улар камдан-кам ҳолларда кўчага чиқишади ва Қорбободан совғалар улар учун ажойиб сюрприз бўлади “, дейди у. Бироқ, бу йил Хўжанд кўчаларида деярли Қорбоболар йўқ.\nCOVID-19 тарқалишининг олдини олиш бўйича эпидемияга қарши чораларни кучайтириш бўйича республика штаби 18 ноябрь куни Янги йил арчаси, маданий, байрамона ва бошқа оммавий тадбирларни 2021 йил Янги йил муносабати билан ташкил қилишни тақиқлади. Штаб бу қарорни COVID-19 касаллигининг тарқалишининг иккинчи тўлқинининг пайдо бўлиши, иқтисодий ва молиявий инқирознинг кучайиши ва дунёнинг бир қатор мамлакатларида ишсизларнинг кўпайиши билан боғлиқ ҳолда қабул қилинганлигини тушунтирди.\nТожикистон ҳукуматининг қарорига биноан маданият ва истироҳат боғлари, хиёбонлар, парклар ва бошқа жамоат жойларида одамларнинг сайр қилишига «фақат шахсий ва жамоат гигиенаси қоидаларига мажбурий риоя қилиш, ҳимоя ниқобларидан мажбурий фойдаланишни ва 1,5 метрдан 2 метргача бўлган ижтимоий масофага қатъий риоя қилишни ҳисобга олган ҳолда рухсат берилади.\nТожикистон Соғлиқни сақлаш ва аҳолини ижтимоий муҳофаза қилиш вазирлигининг маълумотларига кўра, 28 декабрь куни кечгача коронавирус билан касалланганлар сони мамлакатда 13 237 кишини ташкил этди, коронавирус қурбонларининг умумий сони 90 кишини ташкил этди.


“Газни босиш вақти”: Ўзбекистонда бензинга муқобил ёқилғи борми? - 06.10.2021, Sputnik Ўзбекистон\nЎзбекистон 2021 йил январ-август ойларида 100 миллион долларга тенг бўлган бензин импорт қилди, бу ўтган йилга нисбатан уч баробар кўп. 06.10.2021, Sputnik Ўзбекистон\nШу билан бирга мамлакат оммавий равишда газга ўтмоқда ва электромобилларнинг ишга туширилишини кутмоқда. Энди нима бўлади ва эртага қайси ёқилғидан фойдаланилади?Республикада мотор ёқилғиси сифатида газдан бошқа қандай муқобил вариантлар борми, Ўзбекистонда нефтни қайта ишлаш заводларини қуриш керакми ёки ЕОИИга аъзо бўлиб, Россия ва Қозоғистон арзон хомашёсидан фойдаланиш осонроқми? Sputnik мухбири Мустақил ёқилғи иттифоқи вице-президенти Дмитрий Гусев билан булар ҳақида суҳбатлашди.Ўзбекистон бензин билан ўзоққа борадими?Дмитрий Гусевнинг фикрича, янги нефтни қайта ишлаш заводлари қурилиши мантиққа тўғри келмайди. Ёқилғи қуйиш шохобчалари сонини ҳам, газ билан ишлайдиган транспорт воситаларини ҳам кўпайтириш орқали мамлакатнинг ички бозорини оптималлаштириш янада истиқболли.Бундан ташқари, электр энергияси ҳажмини ва арзон, технологик жиҳатдан ривожланган ва экологик тоза бўлган электротранспортларнинг сонини ошириш муҳим. Дмитрий Гусевга кўра, троллейбуслар кўп давлатларда 80 йилдан ошиқ муваффақиятли фаолият кўрсатиб келмоқда ва ўзларини жуда самарали кўрсатди. Уларнинг ўрнини электробуслар эгалламоқда, лекин уларнинг фойдаланишда ўзига хос қийинчиликлари бор. Агар шаҳарда электромобиллар сони кўпайтирилса, тармоқларга тушадиган юк ортади ва МДҲ кўплаб давлатларида улар совет давридан бери янгиланмаган - бунинг учун пул керак бўлади. Қуёшли Ўзбекистон иқлимини ҳисобга олган ҳолда келажак - янги технологияларда. Бироқ, яқин келажакда транспорт соҳасида технологик инқилоблар кутмаслик керак."Нафақат барқарор ривожланиш тамойилидан, балки иқтисодий самарадорликдан ҳам фойдаланиш муҳим. Аммо ҳақиқат шуни кўрсатадики, газ, бензин ва дизел ёқилғисидан фойдаланиш керак", - деб тушунтирди эксперт.Гусевнинг сўзларига кўра, агар жамоат транспорти тармоғини фаол ривожлантирса, одамлар автобус, электробус, поезд, метро ёрдамида бир нуқтадан иккинчисига ўтишса, самарадорлик сезиларли даражада ошириб, умумий ёқилғи сарфини камайтириш мумкин. ЕОИИ Ўзбекистондаги бензин масаласини ҳал қиладими?Республика бензинни асосан Россия, Туркманистон ва Қозоғистондан импорт қилади. Гусевнинг фикрига қараганда, республиканинг ЕОИИга аъзо бўлиши унга бензин сотиб олиш нархларининг ўзгаришига бевосита таъсир қилмайди.Экспертнинг айтишича, Ўзбекистонда ёқилғи сотиб олиш бўйича ҳеч қандай муаммоси йўқ. Барча постсовет давлатларининг муаммоси ягона - улар мамлакат ичидаги бозор ва чакана нархлар ўртасидаги фарқни қоплайдиган ёқилғи нархини субсидиялашга тўғри келади."Ҳамма нарса республика ички бензин нархини ушлаб туришга қанчалик тайёрлиги ва шу орқали ички иқтисодиётни субсидиялашига боғлиқ", - деб тушунтиради эксперт.Ўзбекистон учун ёқилғи рецептиДмитрий Гусев республикага автомобил эгаларини қўллаб-қувватлашда дифференциал ёндашув - мақсадли субсидиялар бўйича Россия тажрибасидан фойдаланишни таклиф қилди."Агар сизда мерcедес бўлса, унда сиз бензинни литрини 1,50 долларга сотиб оласиз. Агар кичик машинада кам даромадли бўлсангиз, худди шу нархда ёнилғи қуйясиз, лекин нархнинг ярми сизга кешбэк бўлиб қайтади", - тушунтирди эксперт.Унинг сўзларига кўра, бугунги кунда мақсадли субсидиялар тизими - бу давлат қўллаб-қувватлашига чиндан ҳам муҳтож бўлган истеъмолчиларни ажратиш ва шу орқали бозорларни барқарор ривожланиш ва энергия самарадорлиги даражасига олиб чиқиш имконини берадиган оптимал чорадир.Тўлиқ интервьюни видеомизда томоша қилинг.\nўзбекистон, бензин, еоии, ўзбекистон ва еоии – интеграция истиқболлари\n15:28 06.10.2021 (янгиланди: 17:35 06.10.2021)\n© Sputnik / Игорь Зарембо / Фотобанкка ўтишТопливораздаточная колонка на автозаправочной станции\nЎзбекистон 2021 йил январ-август ойларида 100 миллион долларга тенг бўлган бензин импорт қилди, бу ўтган йилга нисбатан уч баробар кўп.\nШу билан бирга мамлакат оммавий равишда газга ўтмоқда ва электромобилларнинг ишга туширилишини кутмоқда. Энди нима бўлади ва эртага қайси ёқилғидан фойдаланилади?\nРеспубликада мотор ёқилғиси сифатида газдан бошқа қандай муқобил вариантлар борми, Ўзбекистонда нефтни қайта ишлаш заводларини қуриш керакми ёки ЕОИИга аъзо бўлиб, Россия ва Қозоғистон арзон хомашёсидан фойдаланиш осонроқми? Sputnik мухбири Мустақил ёқилғи иттифоқи вице-президенти Дмитрий Гусев билан булар ҳақида суҳбатлашди.\nЎзбекистон бензин билан ўзоққа борадими?\nДмитрий Гусевнинг фикрича, янги нефтни қайта ишлаш заводлари қурилиши мантиққа тўғри келмайди. Ёқилғи қуйиш шохобчалари сонини ҳам, газ билан ишлайдиган транспорт воситаларини ҳам кўпайтириш орқали мамлакатнинг ички бозорини оптималлаштириш янада истиқболли.\nБундан ташқари, электр энергияси ҳажмини ва арзон, технологик жиҳатдан ривожланган ва экологик тоза бўлган электротранспортларнинг сонини ошириш муҳим. Дмитрий Гусевга кўра, троллейбуслар кўп давлатларда 80 йилдан ошиқ муваффақиятли фаолият кўрсатиб келмоқда ва ўзларини жуда самарали кўрсатди. Уларнинг ўрнини электробуслар эгалламоқда, лекин уларнинг фойдаланишда ўзига хос қийинчиликлари бор. Агар шаҳарда электромобиллар сони кўпайтирилса, тармоқларга тушадиган юк ортади ва МДҲ кўплаб давлатларида улар совет давридан бери янгиланмаган - бунинг учун пул керак бўлади. Қуёшли Ўзбекистон иқлимини ҳисобга олган ҳолда келажак - янги технологияларда. Бироқ, яқин келажакда транспорт соҳасида технологик инқилоблар кутмаслик керак.\nБозор тамойилларига ўтиш – бензин тақчиллиги муаммосини ҳал қилди – вазирлик\n6 Октябр, 14:27\n"Нафақат барқарор ривожланиш тамойилидан, балки иқтисодий самарадорликдан ҳам фойдаланиш муҳим. Аммо ҳақиқат шуни кўрсатадики, газ, бензин ва дизел ёқилғисидан фойдаланиш керак", - деб тушунтирди эксперт.\nГусевнинг сўзларига кўра, агар жамоат транспорти тармоғини фаол ривожлантирса, одамлар автобус, электробус, поезд, метро ёрдамида бир нуқтадан иккинчисига ўтишса, самарадорлик сезиларли даражада ошириб, умумий ёқилғи сарфини камайтириш мумкин.\nЕОИИ Ўзбекистондаги бензин масаласини ҳал қиладими?\nРеспублика бензинни асосан Россия, Туркманистон ва Қозоғистондан импорт қилади. Гусевнинг фикрига қараганда, республиканинг ЕОИИга аъзо бўлиши унга бензин сотиб олиш нархларининг ўзгаришига бевосита таъсир қилмайди.\nЭкспертнинг айтишича, Ўзбекистонда ёқилғи сотиб олиш бўйича ҳеч қандай муаммоси йўқ. Барча постсовет давлатларининг муаммоси ягона - улар мамлакат ичидаги бозор ва чакана нархлар ўртасидаги фарқни қоплайдиган ёқилғи нархини субсидиялашга тўғри келади.\n"Ҳамма нарса республика ички бензин нархини ушлаб туришга қанчалик тайёрлиги ва шу орқали ички иқтисодиётни субсидиялашига боғлиқ", - деб тушунтиради эксперт.\nЎзбекистон учун ёқилғи рецепти\nДмитрий Гусев республикага автомобил эгаларини қўллаб-қувватлашда дифференциал ёндашув - мақсадли субсидиялар бўйича Россия тажрибасидан фойдаланишни таклиф қилди.\n"Агар сизда мерcедес бўлса, унда сиз бензинни литрини 1,50 долларга сотиб оласиз. Агар кичик машинада кам даромадли бўлсангиз, худди шу нархда ёнилғи қуйясиз, лекин нархнинг ярми сизга кешбэк бўлиб қайтади", - тушунтирди эксперт.\nУнинг сўзларига кўра, бугунги кунда мақсадли субсидиялар тизими - бу давлат қўллаб-қувватлашига чиндан ҳам муҳтож бўлган истеъмолчиларни ажратиш ва шу орқали бозорларни барқарор ривожланиш ва энергия самарадорлиги даражасига олиб чиқиш имконини берадиган оптимал чорадир.\nТўлиқ интервьюни видеомизда томоша қилинг.


Брюсселда жосус Жеймс Бонд мухлиси катта кўламдаги махсус операция ўтказилишига сабабчи бўлди\n12:53 / 06.11.2016\nБрюсселнинг Волюве-Сен-Ламбер коммунасида полиция махсус кучларининг бир неча ортряди ва вертолёт қуролланган киши орқасидан қувлаб юрди. Бу ҳақда RTL хабар берди.\nҚуролланган эркакни бинолардан бирининг томида бир пиёда кўриб қолган. Айнан у полицияга бу ҳақда хабар берган. Воқеа жойига етиб келган полициячилар томдаги эркак террорчи бўлиши мумкин деб тахмин қилишган ва ёрдамга вертолёт чақиртиришган.\nМахсус операция натижасида "хавфли" жиноятчи қўлга олинган. Бироқ аниқланишича, у жосус Жеймс Бонд ҳақидаги фильмлар асосида ҳаваскорлик фильмининг суратга олинишида қатнашаётган ёш йигит бўлиб чиққан. Унинг олдидан қурол топилмаган, у томда олиб юрган қуроли муляж (сохта қурол) бўлиб чиққан.\nRTL Info порталининг маълум қилишича, ёш йигитга муаллифлик ҳуқуқларини бузиш ҳамда рухсатсиз суратга олиш айблови қўйилиши мумкин.\nБрюссель Жеймс Бонд


Ярим ойга мўлжалланган ЖЧ-2018 чипталари 1 кунда сотилиб кетди » Ўзбекистон янгиликлари – Zamin.uz\nЖЧ-2018 чипталарининг савдоси старт олганидан сўнг, уларнинг 98% миқдори ёки деярли 160 мингтаси 24 соат ичида сотилиб кетди. Бу ҳақда "Tjournal"га таяниб "Кун.уз" ёзмоқда.\nФИФА чипталарга бўлган талабни «жуда юқори» деб баҳоламоқда. Ташкилотчилар жаҳон чемпионати ўйинларига бўлган қизиқишнинг бу қадар катта бўлишини кутмаган эди. Бу чипталарнинг савдоси учун 12 кун ажратилган эди. Аммо уларнинг 98% миқдори бир кунда сотилиб кетди.\nФИФА маълумотига кўра, чипталарнинг 51% россияликларга, 49% бошқа мамлакат мухлисларига, асосан Аргентина, Мексика, АҚШ, Бразилия, Колумбия, Хитой, Австралии, Германия ва Ҳиндистон аҳолисига насиб қилди.\nҚизиғи шундаки, ҳали мусобақанинг қуръа ташлаш маросими ўтказилмади ва ким-кимга қарши ўйнаши маълум эмас.\n23:34 ЖЧ-2018 мусобақаси чипталари сотувга чиқарилди\n16:37 Ўзбекистон терма жамоаси ФИФА рейтингида 69-ўринга тушди\n14:30 Ўзбекистон МТЖ ФИФАнинг янги рейтингида 1 поғона пастлади\n09:25 ЖЧ-2018 саралаш босқичининг 2-турига 14 апрелда қуръа ташланади


15 сентябрь, 2020, 10:10\nБу мухлислар талаби\n“Спартак” трансфер сиёсати ҳақида кўп гапирилмоқда. Мен айбдорларни қидирадиган ва нолийдиган мураббий эмасман. Мен қўл остимдаги таркибдан қониқиш ҳосил қилганман ва йигитларнинг барига ишонаман. Ўруновни майдонга туширганим Умяровнинг чарчагани билан боғлиқ эмас. Биз бу орқали жамоа ҳужумини кучайтирдик. Остон таянч зонада ва ҳужумчи ортида ўйнай олиш қобилиятига эга. Александр Кокорин ва Александр Соболев ҳам ҳужумдаги имкониятларимизни кенгайтириш учун ўйинга туширилди, - деди Доменико Тедеско.\n- Иккинчи бўлимда “Спартак”нинг ўйинчи алмаштириши иш бермагани кўп жиҳатдан футболчилар ўртасида бўш зоналар қолиб кетгани билан боғлиқ. ЦСКАнинг таянч ярим ҳимоячилари ва ҳимоячилари ҳужумчиларга тўп етиб келмаслигини таъминлай олди. Тедеско Роман Зобнинни ўнг қанотда ўйнатиши оқибатида у салоҳиятини йўқотмоқда. Бундай вазиятда энг оддий ечим, марказий ҳимоячилардан бирининг ўрнига, учинчи ҳужумчини тушириш эди. Остон Ўрунов майдонга тушиб, ўз дриблинглари билан эътиборни тортди. Умуман олганда эса, ЦСКА анча енгил ўйнади ва муносиб ғалабага эришди, - деди Андрей Аршавин.\nБундан ташқари, москваликлар таркибига эркин агент сифатида келган Александр Кокориннинг ҳам дебют ўйини чиқмади. “Спартак” мухлислари клуб раҳбариятидан катта трансферларни кутмоқда.


ЎзА - 19-августдан Мирзо Улуғбек туманида замонавий электр ҳисоблагичлар ўрнатилади\n19-августдан Мирзо Улуғбек туманида замонавий электр ҳисоблагичлар ўрнатилади\nБу ҳақида ЎзАга «Ҳудудий электр тармоқлари” акциядорлик жамияти хабар қилмоқда.\nПрезидентимизнинг 2018 йил 23 октябрда “Электр энергетикаси тармоғини жадал ривожлантириш ва молиявий барқарорлигини таъминлаш чора-тадбирлари тўғрисида”ги қарорига кўра, жойларда электр энергиясини ҳисобга олиш ва назорат қилишнинг автоматлаштирилган тизими (АСКУЭ) жорий этилмоқда.\nШунга кўра, жорий йилнинг 19 - августидан бошлаб, “Ҳудудий электр тармоқлари” пойтахтимизнинг Мирзо Улуғбек туманида электр энергиясини ҳисобга олиш ва назорат қилишнинг автоматлаштирилган тизимини жорий этиш ишлари бошланади.\nШуни инобатга олиб, хонадонингизда икки ой давомида вояга етган шахснинг бўлишини таъминлашингизни ҳамда имкон қадар ҳозирда мавжуд ҳисоблагичингиз кўрсаткичини фото суратга олиб қўйишингиз тавсия этилади.\nҚайд этиш жоизки, ҳозиргача Тошкент шаҳрининг Юнусобод, Олмазор, Шайхонтоҳур, Учтепа, Миробод ва Сергели туманларидаги 240 мингта истеъмолчига замонавий электр ҳисоблагич ўрнатиб берилди. Улар “Ҳудудий электр тармоқлари” жамияти маблағлари эвазига бепул ўрнатилган.\nЖорий йил якунига қадар ана шу тартибда замонавий электр ҳисоблагичлар Тошкент шаҳрининг барча туманларига тўлиқ ўрнатиб берилиши режалаштирилган.\nЯна бир гап, бу бордаги ишлар вилоятларда ҳам олиб борилмоқда. Хусусан, 19 -августдан Сурхондарё вилоятининг Термиз шаҳрида ҳам электр истеъмолчиларига замонавий ҳисоблагичлар ўрнатиш бошланади.


1 январдан йўлкира ҳақини тўлашда янгилик...\n25.11.2019 19:09 0 4005\nҚарорга мувофиқ, умумий фойдаланиладиган транспортда йўловчи ташиш учун йўлкира ҳақини тўлашнинг автоматлаштирилган тизимини жорий этиш босқичма-босқич:\nТошкент шаҳрида «Тошшаҳартрансхизмат» АЖ ва «Тошкент метрополитени» УКнинг айрим йўналишларида кўрсатилган йўловчи ташиш хизматлари учун — 2020 йил 1 январдан бошлаб;\nНукус шаҳри ва вилоят марказларида йўловчи ташиш хизматлари учун — 2020 йил 1 августдан бошлаб;\nреспубликанинг барча ҳудудида йўловчи ташиш хизматлари учун — 2021 йил 1 январдан бошлаб амалга оширилади.\nАлоҳида фуқаролар тоифалари учун имтиёзли транспорт карталарини шахсийлаштириш ва карта таннархи бўйича сотиш давлат хизматлари марказлари орқали амалга оширилади.\nАҳолига транспорт хизмати кўрсатувчи юридик шахсларнинг автоматлаштирилган тизимга уланиши йўловчи ташиш хизматлари кўрсатиш ҳуқуқини берувчи тендер (танлов) бўйича битимларда акс эттирилади.\nҚарорга кўра, автоматлаштирилган тизим учун тарифларни белгилаш тартиби ишлаб чиқилади.\nУнда, битта тўлов билан бир нечта транспорт ёки транспорт туридан фойдаланиш имконияти, йўналишдаги вақт ҳамда масофадан келиб чиққан ҳолда белгиланадиган тариф режаларини жорий этиш каби масалалар назарда тутилади.\nйўлкира транспорт Тошкент метрополитени\nАвто 10/11, 14:36\nАвтобусларни қишки мавсумга тайёрлаш чоралари кўрилмоқда


Динга қарши Дин |\nИнсониятнинг тарихи бўйича Дин Динга қарши исён этган. Динга қаршилик кўрсатган нарса – фақат Дин бўлган. Зеро ҳеч қачон ва ерюзининг ҳеч бир нуқтасида динсиз инсон ҳам жамият ҳам бўлган эмас…\nАли Шариатий. Динга қарши Дин (2)\nКечаги суҳбатимизда «Динга қарши Дин» деганда, нимани назарда тутишимни баён этган бўлдим. Айтганимдек, зеҳнимиздаги қолипларга зид ўлароқ, сўнгги пайтларда шуни англадимки, инсоният тарихи бўйича Дин, бизнинг англаганимиз маънода Куфр билан – яъни динсизлик ёки иймонсизлик билан – курашган … (тўлиқ ўқиш...)\nАли Шариатий. Динга қарши Дин (1)\nЎнгимиздаги икки оқшом, суҳбатимнинг мавзуси, эълон қилинганидек, «Динга қарши Дин». Бундай ибора, эҳтимол, кимгадир ғаройиб ёки мубҳам туюлиши мумкин, зеро биз бугунга қадар дин доимо куфрга қарши деб ўйлардик. Шунинг учун ҳам «Динга қарши Дин» ифодаси хайратомуз ва … (тўлиқ ўқиш...)


Qalampir.uz - Ўқинг, бу қизиқ: антиқа еттилик\n20:32, 26.08.2017 Саломатлик\nТанишинг: эътиборингизга киши саломатлигига фойдали ҳисобланган, бироқ одатда унчалик «назарга» илинмайдиган 7 та номдаги маҳсулотларнинг бизга маълум бўлмаган хусусиятлари ҳавола этилмоқда.\nИнсон ўз саломатлигини сақлаш учун нималар қилмайди дейсиз. Вақти келса шўр ва ёғли маҳсулотлардан тийилиш зарур. Лозим бўлганда «қуруқ» парҳезга ҳам «ўтириш»га тўғри келади. Айрим ҳолларда ширинликдан тийилиш заруриятга айланади. Буни қарангки, ўз соғлигини ўйлаб ҳар бир муолажани ўз «синови»дан ўтказиб турувчи қизиқувчилар учун ғарб олимлари мевасабзавотларнинг антиқа еттилигини тавсия этмоқда.\n1-маҳсулот — олча. Сир эмас, кўпчилигимиз нордон таъмли олчага нисбатан ширинроқ таъмга эга бўлган йирик гилосларни хуш кўрамиз. Буни қарангки, ширинликка учиб хато қиларканмиз. Олча таркибида кексалик аломатлари ва касалликлари билан курашувчи антиоксидант моддалар миқдори кўп бўлиб, у шамоллаш ва яллиғланишнинг олдини олишга ҳам ёрдам бераркан. Айниқса, нордон таъмлилари!\n2-маҳсулот — киви. Тўғри, бу тропик мева бироз тансиқроқ ва албатта бошқа меваларга нисбатан қимматроқ. Майин тукли қопламидан ажратиб олиш ҳам бироз ноқулайлик туғдиради. Бироқ бир дона кивида организм учун зарур бўлган бир суткалик витамин «С» меъёрнинг тахминан 115% мавжуд экан. Бунинг устига у вазн сақлаш мувозанатига таъсир этмайди, яъни семиртирмайди, чунки у атиги 45 килокаллория қувватга эга.\n3-маҳсулот — балиқ. Юрак қонтомир тизими ва мия фаолиятининг меъёрда ишлаши учун балиқнинг тана тўқималари таркибида бўлган моддаларнинг аҳамияти беқиёс. Шифокорларнинг таъкидлашича, соғлом киши бир йилда камида 4–5 кг балиқ гўшти ейиш зарур экан. Уни қовуриб, қайнатиб, яна димлаб ҳам ейиш мумкин. Дудланган ва консерваланган балиқ маҳсулотлари эса ўз йўлига. Муҳими, балиқ гўшти таркибидан организмни турли касалликларга қарши курашда ёрдам берадиган, айниқса мия фаолияти учун зарур моддаларнинг мавжудлиги. Оилавий балиқхўрлик анъаналари эса ҳар томонлама фойдали.\n4-маҳсулот — зиғир уруғи. Орамизда кўпчилик кунгабоқар пистасини хуш кўриши сир эмас. Таркиби ёғ ва оқсилга бой писта қанчалик ширин ва мароқли эрмак бўлмасин, оғиз бўшлиғи касалликлари келтириб чиқарувчи омил бўлиб қолаверади. Бунинг устига у кўзилғамас «тезликда» семиртиради ҳам. Зиғир уруғи таркибида эса лигнан гуруҳига кирувчи моддалар мавжуд бўлиб, организм бедаво дардларга чалинишининг олдини олади ва овқат ҳазм қилиш тизимини меъёрлаштиради. Яна бир устунлиги, унинг пўстлоғи йўқ, тишингиз орасига кириб асабийлаштирмайди ҳам. Таъми ёқимсизроқда десангиз, салатга ёки бўтқага аралаштириб истеъмол қилинг ва фойдали моддалардан баҳраманд бўлинг.\n5-маҳсулот — сут зарбоди. Юзингизни буриштирманг, ахир у сиз севиб истеъмол қиладиган пишлоқ ва творог тайёрлашдан қоладиган иккиламчи маҳсулот. Шундай бўлсада у жуда фойдали. Ишонмайсизми? Унда қулоқ тутинг: биринчидан, сут зардоби оқсил моддасига бой. Бундай оқсил ҳам фойдали, ҳам ортиқча вазн тўпланишига олиб келмайди. Бундан ташқари, қайта ишлаш оқибатида ушбу оқсилнинг тузилиши энди қорамол сутидан кўра кўпроқ она сутига ўхшаш ва осон ҳазм бўлади. Шунинг учун ҳам болалар учун ишлаб чиқарилган тайёр бўтқаларнинг кўпчилиги сут зардоби ёрдамида тайёрланади. Иккинчидан, унинг таркибида меъдаичак фаолиятини меъёрлаштирадиган ачитқилар мавжуд.\n6-маҳсулот — карам. Озишни истаганлар баъзи кишилар қуёнлар каби «кемириб» юрадиган оддий карам. Хоҳ ишонинг, хоҳ ишонманг, карам таркибида бедаво дардга (онкологик касалликларга) қарши индол ва сульфорафан моддалари, суяклар мустаҳкамлиги учун кальций, қон айланиш тизими учун темир моддаси бор экан. Бундан ташқари, ҳаёт учун зарур аминокислоталар — витамин “A”, “C” ва “К” лар мавжуд. Улар кўз фаолияти, иштаҳа очилиши, қон ивишини таъминлашга хизмат қилар экан. Кам калорияга эга бўлгани учун ҳам организмдаги ортиқча ёғ қатламларининг эришига хизмат қилади ва меъда фаолиятига зарур бўлган клечаткага бой.\n7-маҳсулот — кокос. Бу тансиқ тропик мева ҳар доим ҳам дастурхонимиз безаги бўлавермайди. Қоматини қатъий дастур орқали сақлайдиган қизлар уни ҳаддан ортиқ ёғли деб ҳисоблашлари ҳам бор гап. Ҳақиқатдан ҳам какос таркибида бошқа ёнғоқмевалар каби ёғ миқдори мавжуд. Бироқ бу организмда тўпланиш хусусиятига эга бўлмаган ёғ. Какос ёғини зарарли хусусиятларга эга пальма ёғи билан адаштирманг! Кокос мевасининг таркибидаги минерал тузлар, темир ва калций моддаси ҳамда витаминлар организм учун фойдали.\nХулоса. Ғарб олимларининг антиқа еттилик тавсиясида айрим ҳақиқатлар мавжуд. Буни инкор қилолмаймиз. Бироқ жаннатмакон ўлкамизнинг мева ва сабзавотлари ҳар қандай «антиқалик»дан устун. Қуёшга тўйинган ҳар қандай мевачеваю сабзавот, бирбиридан ширин полиз экинлари, иликни тўлдирадиган гўшт, сут ва балиқ маҳсулотларининг кони фойда. Фақат тўғри истеъмол қилиш ва меъёрни билсангиз бўлди.\nТеглар:Фойдали маҳсулотлар олча киви балиқ кокос карам сут зардоби зиғир уруғи\n“Водий дербиси”да майдон эгалари ишончли ғалабага эришди\n19:58, 11.07.2018 5 096\n13:34, 13.04.2018 2 075\n12:12, 11.04.2018 22 439\n09:33, 07.04.2018 3 240\n15:56, 07.01.2018 15 754


Вьетнамлик уста ёғоч бўлагидан машҳур Volkswagen’нинг аниқ нусхасини яратди (видео) - Daryo\n08:35, 20.09.2021 26465\nYouTube’даги WoodWorking Art канали муаллифи ёғоч бўлагидан машҳур Volkswagen Т2 моделининг аниқ нусхасини ясади. Йўловчи ва юк ташишга мўлжалланган фургон Фусзян сарвидан ясалган. Машаққатли меҳнат саккиз дақиқали роликка жойлаштирилган. Уста барча майда деталларда ҳам эътибор қаратган. Volkswagen яхши сақланиб қолиши учун у лак ва қора бўёқ билан қопланган, деб хабар беради Motor.\nВьетнамлик дурадгор Volkswagen Т2’нинг ёғоч нусхасини дўстининг илтимосига кўра ясаган. Лойиҳани амалга ошириш учун қанча вақт сарфланганига аниқлик киритилмаган, аммо одатда уста автомобиллар нусхасини ясашга бир неча ҳафта сарфлайди.\nТайёр бўлган натижа ҳайратланарли: экологик тоза Volkswagen Т2’нинг нусхасини эшик ва капотлари очилади, бортлари ёнга тушади, рули бурилади, «подвеска»си нотекисликларда ишлайди. Муаллиф ойна тозалагичларни, рақамларини унутмаган, шунингдек, фаралардаги лампочкаларини ҳам ўрнатган.\nҲозирда WoodWorking Art каналини 2,6 миллионга яқин обуначи кузатиб келади, видеоларининг ҳар бири 300 мингдан 180 миллион мартагача кўрилади.\nАввалроқ ветнамлик дурадгор Чионг Ван Дао оддий ёғоч бўлакларидан Ferrari 250 GTO нусхасини яратиш жараёни тасвирланган видео билан бўлишганди.\nВьетнамлик уста ёғоч бўлагидан Lamborghini Aventador С'нинг аниқ нусхасини яратди (видео)\n12:43, 07.11.2021 86961\n10:50 Бугун 48571\n17:41, 10.11.2021 41961\n23:55 Бугун 2539


Товламачига қонуний чора кўрилади\n16 Ноябр 2020 йил 55\nМутахассислар таъкидига кўра, фирибгарлар иқтисодиётнинг муайян йўналишида тажрибага эга бўлишади. Худди шундай, давлат идоралари фаолиятини яхши биладилар. Қолаверса, товламачиликни касб қилганлар қайсидир даражада психолог ҳисобланадилар. Бу “хислат”лари билан улар бошқаларни ўз тузоғига туширишади. Масалан, Самарқанд вилоятининг Жомбой шаҳрида яшовчи, 1992 йилда туғилган Ж.А. фириб беришнинг ҳадисини олганлардан. У жорий йилнинг август ойи бошида Жиззах шаҳрининг Кимёгар маҳалласида яшовчи, 1984 йилда туғилган Д.Э.га 3 та автоуловни 2 кунда автосалондан чиқариб беришни ваъда қилиб, жабрланувчини чув туширади.\nЯъни, фирибгар ўзини Ғаллаорол туманидаги автосалонни тафтиш қилишга келган текширувчи сифатида кўрсатади ва Д.Э.дан “ Nexia-3” учун 4 минг 200 АҚШ доллари, “Cobalt” учун 1 минг 900 АҚШ доллари, “Gentra” учун 6 миллион сўм пулларини олади. Август ойининг охирида эса автоуловлар салондан чиқаётганлигини маълум қилиб, жабрланувчидан яна 21 миллион сўм олган.\nБундан ташқари товламачининг Жиззах шаҳрининг Олмазор маҳалласида яшовчи, 1986 йилда туғилган А.Т.га “Cobalt” ваъда қилиб, 38 миллион сўм пул олганлиги маълум бўлди. Устасига фарқи йўқ, деганлари шу бўлса керак.\nПулларини қайтаролмасликларига амин бўлган жабрланувчилар фирибгарнинг кирдикорлари юзасидан Жиззах шаҳар ички ишлар органлари фаолиятини мувофиқлаштириш бошқармасига мурожаат қилишди. Ҳолатлар бўйича тегишли тартибда жиноят иши қўзғатилиб, тергов ва суриштирув ҳаракатлари олиб борилмоқда.